Sual thu cahram - Hre Mang\nSual thu cahram\n'Sual timi cu danbuarnak khi a si' (I John 3:4)==========================================================\nSUAL CILI Zumtu pawl hrangah a tawizawng in “SUAL” thu sim asile, 1. Sual ro (co mi), 2) Mizia sual, 3. Tuahnak sual, 4. tuah lonak sual. tiah tthen theih asi.\nSual roco mi:\n· Mi pakhat ruangah sual mi hmuahhmuah parah: Rom: 5:12-18 (to-18); Rom. 1;18\n· Nunnak cabu sungah hmin tel lo pawl: Rev. 20:15\n· Pathian hmaiah milai bawrhhlawhzia Isa. 64:6 (Puansia hnawphnawl vek fang)\nMilai pawl cu anmah mimal sual tuahmi ruangah si loin Adam cithlah sinak in Pathian thawn pehtlaih awknak nei nawn lo, Satan fate kan si theh zo. Pathian hmaiah mawhsiat kan si theh zo. Pathian dan in milai hmuahhmuah cu a kumkhau Pathian thawn then aw ta dingin a mawhsiat zo.\nPathian thawn then awknak in a rahsuak mi cu taksa thihnak, thlarau thihnak, sualnak, sual mizia, le sualman hrem nak pawl tla an si.\n· Tisa in Pathian lalram a co thei lo I Cor. 15:50\n· Ps. 15:15 , Nu pumsung ihsin misual\n· Rom. 8:3, Dan in zual mizia a run suak thei lo ruangah Pathian in a fapa a thlah a tul.\n· Rom. 8: 6-8, Misual pai thluak/khawruahnak cu a thi, a ruat mi cu Pathian thawn a ral aw aw,\n· Rom. Sual mizia duhzawngih nun cu thihnak asi. Rom. 8:13\n· Gal. 5:17, sual mizia cun Thlarau Thianghlim kalh zawngin a hiar, a cak ringring\nPathian mizia thawn a kalh aw mi milai mizia cu Pathian mithmuhah “sual” asi. A bawrhhlawh mi milai mizia, a thianghlim lomi, iksinak, hurnak, duh-awmnak, ngalnak, porh awknak, mah le mah midang hnakin thacuangin theih awknak, thlarau porh awknak, zeetnak, hrawhhrawlnak, thiltha tuah duh lonak, mai hmakhua sialnak, midang ziangsiar lonak, theihnak tlaksamnak, tvp, hivek mizia sual hi zumtu pawl nun khalah lei tisa in kan um sung cu milai mizia kan sungah a um ringring mi asi. Curuangah, Bible in “thlarau in nung uh” atinak asi. Cutin zumtu pakhat cun a sunglam ihsin a suak mi, hiarnak, duhnak, caknak, thiltha tiah a ruah mi pawl hmuahhmuah hi khui tawk ihsin a suak mi, tisa mizia sualnak in a hrin suak mi a si maw ti ah amah le amah a cek awk fel ringring le a theih awk ringring thiam lo ahcun nitin thiltha ka tuah si hmang ti aw cingin amai sualsal sungah a tang ringring tinak asi. Thlarau in a uk lomi, a thunun lomi zumtu ti aw pawl cu tisa sual sal sungah an tang ringring. Pathian in a ngaidam zomi cu ngai dam in Pathian in a ngaidam thei lomi, a ten zetmi pawl thawn buahcih aw lo dingin, Pathian tha atimi cu pom in tha lo a timi cu do in zumtu pawl cu nungding, a thianghlim dingmi kan si.Tuahnak sual:\nCui kan sual mizia in a hrin/rah suak theu mi tuahnak pawl cu tuahnak sual asi theu. Laimi pawlin kan theihlar zet theu mi tuahnak sual pawl cu zuu in le kuak fawp, nulepa sualnak tuah, rukruk le langhngan thiltha lo tuah hi asi theu. Cuhnak hmanin zumtu pawl hrangah a tihnung zetmi le santhar zumtu mi tampi an bah theunak cu milai thinlung in TTHA a timi, tuahnak sual hi asi. Sial mizia in a thunun mi, milai thinlung khawruahnak cun Ttha tiah a ruatih a tuahmi tuahnak tampi cu Pathian duhzawng le tumtah mi dokalh zawng sual tumpi a rak si theu. Evi ih tluksiatnak vek, mai mailai suangtuah nak le ruahnak ahcun a dik, a tha, a fel, a thianghlim vek sisi in Pathian mithmuh ah sualnak tumpi a rak si theu. Ziangvek tuahnak khal Pathian hmin sunlawinak si loin, tisa sual mizia in a hrin suak mi, mimal le milai diriam awk ternak, mai hmakhua sialnak, thiltha sawn dal tu, zumtu midang pawl riahsiat ter tu tuahnak pawl, midang canpual lawng tahratin mai kawhhran, mai mimal hlawknak thiltha tiah milai in an ruat ih an tuah theu mi pawl hi Pathian hmai ahcun fihnungza tuahnak sual an rak si theu. Pathian thu in “sual” atimi cu “sual” ti ah do in “tha’ a timi cu “tha” tiah dinpi lo tu cu sual tumpi a tuah asi. That duhtuk, thiltha tuah duhtuk ruangah Saul cun Pathian thu hnakin thiktha tuah a rak tum ruangah sual tumpi, Pathian thinhengnak a rak tuah. Cuvekin, zumtu tampi in Pathian thu in a simmi hnakin thiltha tuah an tum theu ruangah Pathian thinhengnak sual tumpi an tuah theu.Tuahlo sual: “Thiltha ti a thei nacingin a tuah lo tu cu sual asi.” Tampi pekmi hnenah tampi phut an si. Tampi thiltha tuah ding a thei nacingin tuah lo tu cu tampi a sual asi. Thiltha ti thei na cingin le tuah thei nacing in tuah lo tu cu sual asi. Ziangruangah tile milai zeetnak, thiltha midang in an hlawkpi ding duh lo ruangah, milai tisa duhnak in a neh ruangah siseh Pathian Thlarau in milai siatha theihnak sungah thiltha tuah ding a theihter nacingin tuah lo tu cu Pathian thu el tu, sual tuah thawn a bang aw aw asi. Curuangah, milai pakhat cu a tappi kawm ah to in maw a ihkhun parah puanhlum sugnah it zuahzi nacingin Pathian hmaiah ten-um zet sual a rak tuah rero thei asi. Sual cu do ding, leitlun sual thawn hnawmhnawih aw, cawhpawlh lo ding tiah thu si nacingin milai thatnak duhtuk, lungrualnak duhtuk, thiltha duhtuk ruang khalah Pathian hnakin mi thasawn vekin a lang theu tu khal Pathian hmaiah sual tumpi asi.\n(A hnuailam ca hi J.C. Ryle ih ngan mi "Khristian Nun Thiamhlimnak" timi cabu sung ihsin leh mi asi.)\nKhrihfa nun thianhlimnak hmuhdan dik neih a duhtu cun sual thu ih a thukzia, a vervekzia le a kauhzia pawl ihsin a theih thawk a tul. Innsangpi sak ding cun a khur thukpi laih a tul vekin a hram toh sual pang cun pawi a khawih natuk theu. Thianhlimnak thu hmuhsualnak pawl hi a tlangpi thu in minung sinak hmuhdan diklo pawl ihsin a thawk theu. Thianhlimnak thu ngannak cabu sungah hin sual thu thawn ka thawh nak san hi thla-hrun awk ding zianghman umlo ten ca siartu pawlin na theithiam vivo ding ti ka zum.\nSualthu thutak theihfengnak hi rundammi khrihfa sinak hramah a phah aw. Sualthu theihfengnak tel loin sual thianfainak, piantharnak, (thlengawknak), le nun ti thianhlimnak zirhnak pawl hi 'tongkam le hmin' men, zianghman san neilo tluk an si. Curuagnah, Pathian in pakhatkhat Khrih ah a sersiam thar tikah a hmaisa bikah a tuahmi cu milai thinlung sung cu eng thawn sun engin misual a sinak ruagnah mawhsiat a si theihter hi a si. Semtirnak sungah Pathian in thil sersiam a thawh tikah eng thawn a thawkih thlaraulam sersiam tharnak a thawh tik khalah cuvek thotho in eng thawn a thawk. Thlarauthianghlim hnatuannakin "Pathian cu kan thinlung sungah a eng," cuticun thlarau nun cu kan thawk a si(II Kor.4:6). Sual thu theihfeng lonak le thleidan thiamlonak hi tu laiih fehdan sual, zirhnak sual le a kalh awmi zirhnak pawl an suahnak hrampi a si. Mi pakhatkhatin thlarau natnak hrik hi a tihnun zia a theih lo ahcun tidamnak ciangkuanglo le silem te thawn a lung awi tawk khallen mangbang ding a um lo. Kum zabi 19 laiih a tul tuk mi le tulai khalih a tul tukmi pakhat cu fiangdeuh le famkim deuh ih sual thu zirhnak a si ti ka zum.\n1. 'Sual' timi ih san simfiangnak thawn ka thu ka thawk ding. 'Misual' le 'Sualnak' timi tongfang cu kan thei nal zet ko ding. Leltunih nung kan si vekin 'sual' timi le 'sual' a tuahmi milai kan si ti cu vawi tampi kan sim leuhleuh ko. Asinan, himi tongfang le ca-tlang pawl hin ziang kan tiduhsan a si ti fiangten kan thei maw? Himi thu ah lungbauinak le thliarhran theilo nak a um pang ding ti ka phang. A tawi thei bikin sualih umzia le san pawl ka run tarlang tum ding.\nA tlangpi thu in sual timi cu, kawhhran thusuah pakua nakih a rak tarlang bangin, "Adam cithlah hmuahhmuah, Adam thisen thlah hmuahhmuah sual mizia nei in an suakih sualin an nung. Cuticun minung cu a hramthawkih diknak ihsin hlapi thlengin, minung mizia cun sual cu a hring suakih tisa cun thlarau kalhzawngin a hiar. Curuangah leitlunih sersiammi milai pohpoh cun Pathian thinhengnak tuar ding kan si". A tawizawngin sual cu milai cithlah hmuahhmuah siatsuah tu thlarau nathrik a si. Cui nathrik cun ziangvek dinhmun, ziangvek miphun, ziangvek hmin, ziangvek ram, ziangvek mibur, ziangvek tong hmang pawl khal, nunau hrinmi pakhat siarlocu, an zaten an luat lo. Cui nunau hrinmi pakhat cu Lal Zesu Khrih a si ti sim a tul maw?\nCuitlunah, sual timi cu fal deuh in ka sim a si le, tongkam, tuahnak, ruahnak le suangtuahnak, le umtu mizia in Pathian sinak, ruahnak le a dan pawl thawn a mil aw lo mi a si. Thuthiangih a sim vekin a tawibikin sual timi cu 'danbuar' hi a si (I John 3:4). A awlsam bikin sunglam inmaw, lenglam inmaw Pathian duhnak a langmi le langlo siseh a mizia le dan hnuai ihsin pen suaknak hin sual a hringsuakih cucun Pathian hmai ah hmakhatte ah misual ah in can ter.\nBaibal ralring zetih siartu cu sim rero tulah ka ngai lo. A langpangih tuahnak um loin mi pakhatkhat cun thinlung ruahnakin Pathian dan a buar thei a si. Kan Lalpa in tlangparih thu a simnakah elding umrual loin a than zo (Mth. 5:21-28). Kan phung thluk hla khal in dik zetin in sim ve, "Mi pakhat cu hni zuamzo hni zuamzo cingin a sunglam cu raksual zet ziar thei".\nCuvek thotho in, Thuthlungthar tha te ih zirtu pawl cu lo sim tulin ka ruat lo. Sual ahhin "tuahnak sual" le "tuahlo sual" tin a um. Kan thlacamnak bu in in sim bangin 'kan tuah lo dingmi tuahnak' le 'kan tuah dingmi tuahlonak' hi a si. Kan Lalpa in elrual loin St. Mathew Thuthangtha sungah in tanta. Hitin ngan a si: 'Hi tawk ihsin tlanaw..nang unse dawng, sankhuk hremhmun sungah ... ka ril a rawn laiah eiding i pe lo, ka ti a haal laiah ti in ding i pe lo’ (Math.25:41,42). Archbishop Urshar in a thih zawngah thuthuk zet le khun zet a ruat hnu ah hitin a sim: 'Lalpa ka sual i ngaidam aw, a biktakin ka tuah lo sual pawl hi,' a ti.\nHiti a si laiah ka ca siartu pawlih theih dingah a tul timi ka nei hrih. Mi pakhatkhat cu a mai sualnak a theih awk lo laiah “Na sual a si” tiah mawhsiat a si thei ih amah le amah cu sual neilo vek ten a ruat aw ziar thei. Tulai mi hrekkhat pawlih an betmi thil pakhat hi Baibal sungah ka hmu riailo: "Zingkhal tuah ningna ka thinlungin ka theih ih ka sia-tha-theihnak in i mawhthluk lo ahcun sual a silo" an ti. Cuti si lamlam hlahkaw, Baibal in a zirhmi cu, mitampi ngaihthah mi Puithiam Hnatuan bung 4-5 le Mipum Siarnak bung 5 nakah Israel pawl kha an theihlo mi sualnak ruangah mi thianghlimlo (mi bawrhhlawh) ah ruat an si ih thawinak pek a tul thu kha zirh an si (Pui.4:1-35,5:14-19; Mipum.15:25-29). Kan Lalpa in fiangzetin a zirhmi ka hmu, “Siahhlawh a pu paih duhnak a thei lo, a tuahlo tupa” kha a theih lonak ruangah ngaidam si lamlam hlahkhaw vuak a silole cawhkuan pek a sikha (Lk.12:48). Hihi kan theih ringring a tha, a tlamtlinglo le famkimlo kan theihnak le kan siatha thleidannak hi kan sualzia thuthentu ih kan hman tikah thlaphan um zet dinhmunih um kan si. A thu cipciar zetin Puithiam hnatuannak bu hi kan zir ahcun in rem tha ko ding ka zum.\n1. Kan sia-tha-theihnak bu sungah nasazetih siatsuahtu 'sual nathrik’ ih a suahkehnak thawn pehparin malte ka sim a tul. Hi thu ah khrihfa ti aw pawl mi tampi theihdan cu a famkim loin a ciangkuang lo ding ti ka phang. Curuangah, hi thu hi ka tanta ngam lo. Cuti a sile milai sualnak cu lenglam si loin sunglam sawn ihsin a suakmi a si ti kan thinlung sungah bunhnget phawt uhsi. Hihi tuihlanih hruai sual awknak ruangah a si lo. Khrihfa tawntai pawlih an sim theu vekin sualnak hi rualpi pawlmi thatlo ruangah le cawnmi thatlo ruangah a si lo. Asilo lawlaw. Hihi sungkua natnak a si ih in thlahtu Adam le Evi ihsin ro kan comi a si ih kan suahkeh ihsin kan neihmi nathrik a si. A hram tawkah sual neilo le Pathian hmuihmel kengih sersiammi kan rak sinan, in thlahtu Adam hi a hram thawkih diknak ihsin a rak tluksiat ruangah misual le diklo ah kan cannak a si. Cuisi thawkin mi hmuahhmuah nunau mipa ti um loin a tlu cia, Adam le Evi ih hmuihmel keng in kan suak.\n2. Milai sia-le-tha-theihnak sungah 'sual' nathrik in hmun a luahkauhzia, a hngawng kauhzia le thil a siatsuahmi pawl thu kan sim tikah thil tisual lo dingin ralring uhsi. A sual thei lo hram kan hmuh theimi cu Baibal ih a rak duan cia mi lawng a si. Thinlung ruahnak ih suangtuahnak hmuahhmuah cu a mizia in sual lawnglawng a si ih, cucu a kumkhua in a sinak mizia a si. Thinlung cu ziang hmuahhmuah hnakin bum hmang bik a si ih siatnak hlir ih khat ringringmi a si (Sem. 6:5 Jer.17:9). Sual timi cu sia-tha- theihnak bupi kan thinlung le kan ruahnak sungmuril bawmpi sung tiangih a darh aw thluh mi thlarau natnak a si. Theihnak, ngainatnak, khuaruah thiamnak, duhnak pawl hi a siatsuah net lammi a si. Kan sia-tha-theihnak khal hi sual nathrik cun a mit a cawtter ih felfai zetih mi kaihruai tu dingah rintlak lo a si ih Thlarau Thianghlim ih mitvanternak le kaihhruainak um lo cun lam diklo pi khalah a dik vek ih mi hruaisual thei a si. A tawizawng cun 'Kan kephah ihsin kan lu thlung tiang ka mah ah zianghman thatnak kan nei lo' (Isai 1:6). Hi sual natnak cu pawnlang nunmawi ziaza thatnak, vohphalnak le mi kom thiamnak, tuahthatnak le sakhaw mitha sinak pawl puan khuh hnuai ah a langlo men thei nan, sunglam muril bupi ah a rak phah aw diahdiah aw mi a si.\nMinung cu ngaisan tlak zet, thilti theinak tamzet pekmi a si ti ka pom ko. Arts, science le calai lam thiamnak khalah ropi zet thiamnak kan hmu thei ko nan thlaraulam dinhmunah thil a cangmi cu pumhlum ih thihnak a si. Cuticun Pathian tihnak, duhnak le theihnak hi minung thinlung suakin neihmi a nei lo. Minung ih thatnak bik cu thatlonak le siatnak pawl thawn cawhpawlh aw tluhmi a si tlunah thutak kalh zawngin tluksiatnak rah karhzai tertu a si sawn. Sersiammi milai hi khatlam ahcun sang zet vek si-in khatlam ahcun niamzet nak a nei. Sersiammi ropi zet vek kan bang nan thinlung le mizia sual cu thisen ro kan co. "Mi pakhat ruangah sual cu leiltunah a lut". "Tisa ih hrinmi cu tisa a si". "Kannih cu kan suahkeh mizia ihsin thinhengnak fa kan si". Tisa thinlung cu Pathian thawn a ral aw". Thinlung sung ihsin (amahte, cerhti put vekin) ruahnak sual a hring, uiretnak le sual citin reng a hring (Rom.5:12; John 3:6; Eph.2:3; Rom.8:7; Mk.7:21). Naute mawibik, kumthar ih insang sungtelah telhve mi hi a nu cun a duh kawhnak in "Vancung Naute," "Sual Nei Lote" a ti ding. Asinan, a sinak taktak cu hi tin a si sawn "Sual Neite" "Tisa Mite". A-la-hai! Naute bawm sungih hnih zir tleohtlo le bawkvak tum rero mi sersiam mi fate hin a thinlung sungah thatlonak hmuahhmuah ih ci a phur cu ee! A taksa le a thinlung a hung pitlin vivo vekin rak zoh ringring aw la thilthalo tuah duhnak lamah catbang loin a thanlen vivo laiah thiltha lam ahcun a than tlai zia na hmu ding. Cui sualci cun thuphan pernak, thintawinak, duh amnak, hamtamnak, thulun lonak, mai bul hrang duhnak, iksiknak, halhsiknak, hiarnak, mihuatnak, mahte sualbawlnak hi pawl hin zamrang zetin a nun a luahkhat na hmu ding. Zo in saw nauhak te hivek zirhtu? Khui tawk in saw hivek pawl a zir? Baibal lawngin himi thusutnak a sang thei. Nu le pa pawlin an fa le thu ah thil tha lo an sim theumi cu, “Kan fa cu a thinlung takcu a tha si maw, asinan mitha lo pawl lakah a tlangih a silo dingpi a si a sicu. Vangtlang tlawng pawlhi hmun thalo an si. Zirhtu pawlin nauhak an ngaihsak lo”. Nu le pai sim dan cun an fate cu mi tha zet asinan, a sinak taktak cu duhum lo zet a si. A pakhatnakah nauhak pai sualnak cu suahkeh thinlung sual, thatlonak ruangah a si. Vangtlang tlwng kha a si lo. Minung cu a fate zet, ngaisan um zet , thilri tuah sernak ahcun ruahnak ropi zet a nei nan a ngainat zawng ahcun mumal lo tak a si. Athenon ih Parthenon le Igypt ram ih Luxor le Carnal pawlih inn ro pipi pawl vek in ro pi taktak inn le lo sersuahnakah ruahnak ropi a nei ko nan bawkvak le vate, nunau pathian le pathian lemte pawl cu a bia. Thucydider ih thuanthu, Aeschylus le Sophocles ih lemcan mak taktak a cang thei konan siatnak thlentu sualnak ih salah, Rom cakuat bungkhatnak ih a sim bangin a cang. Hi pawl hmuahhmuah hi Pathian thu nganmi hrilhfiah tu pawl hrangah cun thinnatnak thlak buainak, kan hnenah Baibal ca in a sim vekin "nutat setet tu" an si. Hihi hritenmi vek a si ih Baibal thawn kan phawih sal thei a si. Minung hin biakbuk sinak ruangpi cu a neilai ti kan theithei. Pathian a rak umdahnak biakbuk a sinan tu ahcun a ram hluahhlo mi biakbuk, a sangka te pawl khatlamah, a sangka pi pawl khatlamah, a pindan pawl khatlamah tiih a thek darh awh thluh mi a si. Cuticing cun biakbuk hmuithlam te cu a keng hrilhlai. Asinan, biakbuk khatlam ihsin khatlam tiang mawinak um nawn loin a hram thawk dinhmun ihsin a tlase zomi a si. Minungih dinhmun theih harzet thu hi zianghman in a simfiang thei lo kan ti laiah tluksiatnak ih a hngawngmi, suahkeh sual a si lole pianpi sual zirhnak pawl hin a sim fiang thei.\nCuibakah, leitlunih thil citin tian hin sual cu zapi tuarmi minung nathrik a si ti an langter a si. Khawvel tawp deng khatlamih sin khatlam tiang, nisuahnak ihsin ni tlaknak tiang zohhnik, leitlun killi ihsin ramtin le hmuntin khi zohhnik; kan ram sung tlang a niam bik ihsin a sang bik tiang, ziangvek dinhmun le ziangvek karlak khalah, le ziangvek miphun karlak kalah zohhnik, na hmuhmi cu a bang aw ringring ding. Pacific tipi thuanthum ih a falbikmi tikulh khi Europe ram, Asia, Africa pawl thawn pakhat le pakhat dai aw ban lo mi a si. Mirang le ramdang pawl thawn santhar fimnak le calai thiamnak dang pawl thawn hnawmhnawih awk bannak a um lo, cabu, tangka le ralthuam ti pawl thei lomi minung pawlin hi tikulh cu an luahkhat thluh, santhar nun khawsakdan pawlin a hnawmhnawih ban hai lo. Asinan, a hmaisa bik hitikulh an hmuhsuak tikah an tonmi cu thiltha lo cak hiarnak, thatlonak, bum awknak, mitkher thiamnak, le dawithiam zumnak pawl a si. Minung thlah pawl hin thildang zianghman an theih lo hmanah sual tuah ding cu an thei ringring! Khuitawk hmun khalah minung thinlung cu a mah a sinak mizia ten 'ziang hmuahhmuah hnakin bum hmang bik a si ih, sual tawmhlawm a si' (Jer.17:9). Kanmah lam cun Moses in Semtirnak cabu sungah minung semtirnak, sual hramthawhnak, a hngawngkauhzia le mi zapi tuarmi a si zia pawl a nganmi hi zianghman nemhnget theinak kan nei lo. Pathian khawkhannak le huham cahnak ih rua-hmanmi a si ti lo cu zianghman bet ding kan nei lo. Minung cu nupala tuakkhat ihsin thlahzai mi kan si ih (Semih a sim vekin) cui nupa tuakkhat cu a tluksiat ruangah an thlah tapoh cu an tluksiatnak ah siar tel kan si. Mi tampi in Pathian thu ih a simmi hi an zumlo vekin rak zumlo ve aw la, simfiang theih rual loin harsatnak sugnah na tla tinak a si. Milai hmuahhmuah cu sual cithlah an sizia cu minung nunah diknak um loin sualin a luahkhatzia pawl hmuh tikah a dik ti a ciang ter a si. Hi hmuahhmuah tlunah sualin milai nunah a hngawng kauhzia kan theihtheinak cu mi pakhat a pianthar hnu hmanah Thlarau Thianghlim ih cencilhnak le kaihhruainak a tulnak hi a si. Kawhhran thusuah thutlang pakuanak kan zoh a si ahcun 'A siatzo mi milai mizia hi hrinhnihnak a co zo tu pawl nun khalah a um' ti tongkam an hman mi kan hmu. Minung sungmuril thuk zetah hram a bun aw zomi cu sual ruangih milai siatnak hi a si. Kan pianthar hnu, siamthar, thianhlim, kholhfai, dikti ih phuan mi siin Khrih inn sungsangah telhcih kan si hnu hmanah, innsang pakhatih pharnatnak cu a kumkhua a daih bangin, himi sual hrampi hi kan thinlung tawdapah a tangih hi leitlun puanthlam inn (kan taksa) hi kan suahsan hlan lo cu kan tisa sual hrampi sung ihsin kan tlan suak thei dah lo a si. Zumtui thinlung sung ahhin rinhlelh ding um loin sual cu a lal nawn lo. Zangfahnak nuntudan cun cui tisa sual cu zohhliah, kaihhrem, ti-rem le khenbehmi a si. Cucu Thlarau in zumtui nunah huham cahnak thawi hna a tunnak in tuah suak a si. Curuangah zumtui nun cu sual lakah a duai mi nun a si lo ih nehtu nun a si sawn. Asinan, zumtui tang sungih a sual buai aw rero mi, doral nitin do tulmi, sunglam nunih a cangvai rero mi thiksiatnak le itsiknak sual, thlarau le tisa lakih zuam awknak, zohman ih theihpi lomi sunglam nunih hrum rero nak pawl hin thutak tumpi pakhat an langter, sualih rahsuakmi le thiltitheinak pawl in hmuhter. Aw, ziangthluk racak saw a si! khenbeh hnu hmanah a nung ringring lai cu! (himi thutak a theifiang tu le Khrih ih a lawmmi zumtu cu mi lungawi a si. Fimkhur zetin tluse lo dingih thlacamnak thawn "Nehnak in pe tu kan Pathian cu a hmin thangthat si ko seh" ti thei tu cu mi vantha a si.) Hi thuthak a theifiangih nehnak in petu kan Pathian cu thangthat in um koseh ti cingin, thlemnak sugnah tluse lo dingah tisa ah hngat aw loin fimkhur zetih thlacam a theihhngilh dah lo tu cu zumtu mi thlawsuak a si\n3. Pathian mithmuh ah sualih mawhzia, laktlaklo selinglet a sinak le dan a siatsuahnak pawl thawn pehpar in malte lawng ka sim ding. Theihternak fangah 'malte' ka tinak a si. Pathian hmaiah sualnak a tuah rero tu, a tawih thei mi milai hin Pathian mithmuh ah sual hi ziangtluk sual a si ti a theifiang thei ding tiah ka zum lo. Ral khatlam ahcun Pathian cu kumkhua sankhuk Pathian a si ih a hmaiah vancungmi pawl hman in aa lialo ten amah an rianih a mithmuh ah van pawl hman khi a thiangfai tawk lo a si. Pathian cu milai mizia, ruahnak, umtudan le tuahnak pawl zohfiangtu a si ih minung sunglam nunah thutak umdingin a phuttu khal a si (Job.4:18;15:15; Sam 51:6). Khatlamah kannih cu mitcaw, a tawngtai zet sersiammi, tlaksamnak hlirih khat, tuisunah nungih thaisunah a hlo dingmi sual cia ih suak, misual pawlrual thawi kimvel aw mi, cawrnat le damlonak ih khat, zianghman sersiam theimi neilo, neihmi umsun cu thatlonak, a bawrhhlawhmi ruahnak nei le famkimnak hrimhrim um lo mi kan si. Cui kan sungih um sual cu tah theinak hri le cuaithlai theinak (cuai) khal kan nei lo. Mitcaw pa cun khawsung catarmi parih siangpahrang nui luzuk le Raphael ih zuk kha thleidan theinakanei loih kut thilthiam nei pawlih thiamnak khal thleidan theinak a nei lo. Kan lakih mi hnaihnawk, ramsa rimse ngaignai pawl khal khi anmah le anmah karlakah cun anmah te an rimsia an thei aw lo lawng si loin an rimsiatnak in mi a hnaihnawk le hnawk lo an thei aw lo ih ruah khal an ruat dah lo. Cuvek thotho in a thluse zomi le sualnak in a buahcih zomi minung hin Pathian hmaiah sual hi ziangtluk a sualih ten a um ti a theihthei ding ka zum lo. Pathian kutsuak ziangkim hi a famkim, telescope le microscope sungin kan zoh khallen a famkim; Jupiter tivek planat ropi taktak pawl kan zoh khal len a famkim. Van ih arsi le Ni hel rero tu pawl khal tikcu zianghman sual lo ten an feh; leilung parih a tebik cucik kharbawk tiang a tuahnak ahhin a famkim a si. . Ziangkhal sisehla, sual cu 'Pathian ih huatmi thilthalo ngaingai a si' tiin kan ruahnak sungah hnget zetin ret uhsi. Pathian cu mawhsiatnak pawl zoh thla tu mit hnakin a thianghlim sawnih thiltha lo cu a zoh thei lo a si. Curuangah Pathain ih dan fate bik buarnak khal hin a zate sual tlukin in mawhsiat a si. Curuangah, a sualmi thlarau cu a thi ding, ziangah tile sualman cu thihnak a si. Minung in a thupten an tuahmi pawl par khalah Pathian in thu a then ding. Rulkhuk a thi dah lole meisa a mit dahlo a um a si. Cuticun mi thalo pawl cu helah thlak an si dingih sankhuk hremhmunah an feh ding; a thianglo micu ziang ti hman in vanram an kai lo ding (Jer.44:4; Heb.1:13; James 2:10; Ezek.18:4; Rom 6:23; Mk.9:44; Sam 9:17; Math.25:46; Thupuan 21:27). Hivek tongfang pawl hi Pathian lainatnak cabu sungah ngan an si ti ka ruat tikah tongfang maksak an si ka ti!\nSualih a pittawpnak hi suangtuah ban lole saan rual lo a si ih thingkhros parih Lal Zesu’i tuarnak, aiawhnak le thawinak pawl thu zirhnzk tilo ziang thu dang hmanin simfiang theinak kan nei lo. Pathian Fapa thisen lawngin a thian theimi sual dup rapthlak a si. Minung sualnak cu ziangtluk phurrit saw a si ding! Zesu in Gethsemane hmuanah a thlan thisen suak tiangin thla a camih a bang tuk ruangah a ru-um a raak rero lawng si loin Golgotha hmuanah "Ka Pathian, Ka Pathian, ziangah saw i tlan san?' ti-ah leiltun sual sual hrang thawinak pe dingin a au rero nak hi ruat hnik (Math. 27:46). Hihi ka thei ciang a si, thildang ziang hmuahhmuah hnakin, thawhsalnak ni ah sual hi ziangvek a si tile, siarcawklo kan cang sualnak, kan famkimlo nak pawl kan hmuh tikah kan mang in bang ter leh ding a si. Khrih a vawi hnihnak a rat hlanlo sualih sual zia hi famkim zetin kan theithei lo ding. Cuti a silaiah George White Field in hitin a sim, vancung ramih hla pakhat cu "Pathian in zing a tuah!" ti a si ding, a ti.\n4. Sual thuthawn peh aw in ka tarlang hrih lomi um. Cucu sualih mibum hmannak a si. Hihi thupi tuk asinan miin an ngai pawimawh lo a si tin ka ruat. A mibum hmannak cu minung in a phunphun puhmawhnak thawn sual an ngai pawimawh lonak, Pathian hmaiah a rapthlak zia hnakin nepin ngai pawimawh lonak, sual pawm rem theinak an neih zia, sualih sualzia hi puhmawhnak hawlin ti-nep an tumnak pawl ahhin na hmu ding. Asinan, hi cu thil fate a si! Pathian cu mi zawnruat tu a si. Pathian cu thil pakhat tisualmi hminsin fekfek ding khawpin a sekha lo! Mi pakhatkhat tuar bul ti a um theilo ding! Khui tawkah saw sual aansia cu a um! Mii tuah vekin kan tuah ve ih zosaw hivek tongkam pawl a thei nal dekdek lo tu um! Mi tongkam thiam pawl cun siter an duh ruangah Pathian ih thatlonak hram le Thlarau siatnak a timi hman nal zutzo in an sim men ding. Ler, mi ur, mi vaktawi, fawr, thinlung hmunlo, sihhnip, ningzah nei lo, hmalam ruatlo, dinhmun hngetlo, mi hrawkhrawl, pawisat nei lo, boruak hai-hi tongkam pawlih san hi ziang ha an si? Sual hi Pathian in sual a ti tlukin sualah an ngai lo ih, an mai sinak khal hi Pathian in misual a tihai vekin an ruat aw lo. Anmah le anmah mitha vekih thei aw in mah le mah an bum aw aw. Khrihfa ti aw pawl lak hmanah nu le pain sual cu an ngainep ruangah an fa le cu saul lakih rinhlelh kai dinhmunah an um khallen leiltunih an duhmi tuahsuak nak ding a si ahcun an pawisa lo. Ci ti vekin sakhua dinhmun niam zetah mi tampi an um na hmuding. Kan thlarau natnak hrikih vervek zia hi kan thei tawk lo ding ti ka phang. Vawi tampi cu mlai le milai ti lungawi awknak men in kan sual hi kan khuh tum theu. Sualnak cu hitin ka auh "Thihnak tlak khawpin ka lo ralih, helram ih a kumkhua siatral dingah ka lo duh," cule sual dingih thlemnak cu a takin kan nunah a thleng thei dingmi kha kan theihhngilh rang tuk theu. Aw, sihlah, sualnak cu kan hnenah Judas bangin kan biang in hnam tahratin, Joab bangin bawmnak kutin, le zangfahnak faknak tongkam thawn a ra theu a si. Ei khapmi theirah kha Evi mithmuh ah a tha a bang nan hmuan sung ihsin dawisuak tu a si. Siangpahrang inn parah hahdam le mit diriam zetih khuaram cawn kha siatnak um lo vek a bang nan David kha uiretnak le mi thahnak ah a thlen tu a si. Sual hi a thawk ahcun sual a bang dah lemlo. Thlemnak ah tlu lo dingin thlacam uhsi. Thatlonak hi hmin mawi zetzet kan vuah men ding nan Pathian mithmuh ah a sinak le a sualzia kan ti danglam thei lo. Paul ih tongkam hi theihhngilh hlah uhsi, "Pakhat le pakhat tha pe aw uh... sualih bum hmannak ruangah zo hman in a thinlung thlaphang hlah seh." Hihi thlacamnak tongkam fim a si, "Lalpa ! Satan, Leiltun le Tisa ih bumnak sungin in humhim aw."\nThudangah ka feh vivo hlanah zeprual loin ka thinlung sungih a hung suakmi thil pahnih ka run tarlang ding.\nA hmaisa ah, ka casiartu pawl ka sut duh mi cu, ziaruangah riah siatnak, phuhrun awkak, ningzahnak pawl hi kan neih cio? Baibal ih a tarlangmi sual thu hmai ah hin to in, sual cu Pathian hmaiah ziang tluk sual, tha lo, le mawh a si ih kanmah teh ziangvek kan si ti thaten ruat hnik uhsi. Ziangruangah thleng awknak, piantharnak, hrintharnak kan ti ih minung thinlung cu zate ih thleng thluh a tulnak? Kan thatnak bik hmanah hin ziangvek hrisel lonak le famkim lonak pawlih khat saw kan si! Cuti a silaiah Baibal in in simmi cu "Thianhlimnak um loin zohman in Pathian an tong lo ding" ti a si (Heb.12:14). Ziangruangah kan tuahnak sual le tuahlonak sual kan ruat tikah Pathian hnenah zantinte kan nunnak ah hin "Pathian ! i ngaidam aw, misual ka si" tiin kan tah ringring nak hi? (Lk.18:13). Khrihfa ti aw pawl hrang ahcun duh um zet thlacamnak cabu kan nei. Zanriah kilkhawm zawngih Pathian fa le pawlin thlacamnakah an hman theu mi tongkam pawl hi Pathian fa le pawl hrangah ziang tluk a mil aw! Kan tuah sualmi ka ruat sal tikah kan lung in zur ter, kan phurrit cu tuar theih a si lo. Zangfah thiam kan Pa, in zangfah aw, in zangfah aw, in zangfah aw; na Fapa kan Lal Zesu ruangah a liamciami cu in ngaidam aw! Hihi ziangtluk a dik! mi thianghim bik timi hman misual rapthlak a si ih, a damsung nineta bik tiang zangfahnak le lainatnak leiba thawn a um.\nHooker in "A tha bik le a thianghlim bik kan tuah mi hi ruat hnik uhsi" a timi hi thinlung takin ka telh duh. Thla kan cam lai hnakin Pathian kan ngainat can um lo; asinan vawi tampi cu thla kan cam tikah kan ruat tha lo theu. Kan biakmi kan Pathian ih ropitnak maksak hmaiah ziangtluk nep sir awknak sthawn aw kan pan theu! A zangfah ngilneihnak ih thlumzia hi ziangtluk nep in saw kan theih! "I ko uh" a tinan, vawitampi cu lungawi zetin Amah kan biaknakah thawh le cemter hi kan duh lo theu, ziang phurrit tak saw kan parah a ret! Ka simmi hi ziangti lam zawngin simaw a luar tuk tla a bang men ding. Zokhal a thinlung in a sim vekin thuthen hnik she. Pathian in kan hnenah phutmi pakhat nei bang sehla, Abraham hnen vek si loin, khawpi pakhat sungah mitha sawmnga, sawmli, sawmthum, kul hmuh theih an um a si ahcun anmai ruangah hi khawpi siatsuah a si lo ding, cuticun thungaithlak zetin mitha cu hmusuak dingah in phut ta riai sehla. "Kan Pa Adam ih tluksiat ihsin sankhat hnu sankhat hawl hnik aw la thil pakhatkhat a tuahtu kha zohhnik, sawisel kai lole sawisel ding um lo lawlaw na hmuh a si ahcun cumi mi pakhatih thil pakhat tuahmi ruangah minung le vancungmi pawl hrangih ruatciami sualman hremnak cu hlawnhloh a si ding." Himi a sualcia mi milai pawl aiawh tu ding hi milai lakah hmuhtheih in na ruat maw? Zianglam khal sisehla kan tuah that bikmi cu in ngaithiammi a si ding. Milai cun kan duh zawng, kanmai hlawknak le kan thu rualpi pawlih tuahmi cu a tha kan ti theu. Asinan, Pathian in mi thleidan a nei loih sual cu zoih tuahmi khal sisehla sualin a hmu thotho a si.\nHimi hrilhfiahnak hi a dik si. Keimah ahcun hitihin cianter ka si. Eng ka neih tam poh le ka sualnak ka hmu tam sinsin; vanram kan naih poh le hnuaidawtnak thawn kan khat sinsin. Kawhhran san sankhat hnu sankhatah hihi a dik zia na hmu ding. Mi thianghlim ropi pawlih tuanthu pawl hi na zir ahcun na hmu ding. Mi thianghlim ropi pawlih thuanthu pawl hi na zir ahcun-Bradford, Ruther Ford le M'cheyne ti pawl hi-mi hnuaidawr bik pawl an si. Cun khatlam zawngah, ka ca siartu pawl zoh cianter ka duhmi cu Pathian zangfahnak thuthangtha ropi ruangah hin ziangtluk thukih lugnawi ding saw kan si. Minung natnak cu a thuk, a kau ih a besiat tlukin, minung ih tulnak luahkhat tu dingah ti damtu a um a si. Zesu Khrih ah kan rundamnak hrangih sitha rura kan zoh a si ahcun, sualnak le a hramthawk, a mizia, a thilti theinak, a hngawngkauhzia le a thatlonak thu pawl zir ding hi zianghman tih ding a si lo. Sualih thuammi kan sinan, zangfahnak in a let za in in luahkhat. Hihi Pa le Fapa le Thlarau Thianghlim tangkhatin tlennak sankhuk thutiam sugnah tuah famkim a si.Pathian in tlennak thutiam a tuah pitlinnak cu Fapa Jesu Khrih ih sinak le hnatuan pawlah fiangzetin a lang. Midik Zesu Khrih cu Thutiam Palai ah a rung cang. Mi pakhat sinacing in zaahza milai le zaahza Pathian sinak a nei . Kan sualnak ruangih thihnak a tuarmi le kan thianfainak dingah a thawhsalnak; kan Puithiam sang hna tuan in a zung tonak; Aizawhtu, Sibawi, Tuukhal tha, le kan Thureltu dinhmunah a tonak hmun; sualnak hmuahhmuah a tlengfai theitu a thletmi a thisen; sankhuk diknak a rak laksuak mi; Pathian kut vawrhlamah catbangloin kan aiawh a tuannak; misual maangpa hman rundam thei a huham cahnak; a sualbik hman pawmin a ngaithiam duhnak le a tawngtai bik hman a tuamhlawm duhnak, a duhdawtnak sung maksak; a minung pawl thinlung siamtharnak, thianternak, le thil hlun hmuahhmuah siamtharnak hrangih a remruat ciami Thlarau Thianghlim rawngbawlnak sung-hi hmuahhmuah sungah hin sualih a rapthlak bik nathrik tiang damter theihnak sitha cu a kimcangih cui sitha cun zianghman tlaksamnak umloin milai natnak pawl cu a ti dam thei a si. Cuticun Pa Pathian hmaiah midam, mi thinghlim dinhmunah ding thei kan sinak a si. Sual hi a sinak vekih a theitu hrang ahcun tihnung zet asinan, Zesu Khrih hmuh a duhtu pawl hrang ahcun zianghman tih ding le relh rero nak ding a um lo. Flavel in a ca nganmi duhum zet "Fountian of Life" timi ah hmun tampi hitin a cemter kan hmu, "Zesu Khrih ruangah Pathian cu thangthat in um koseh".\nHi thu maksak hi cemer dingah a pawnlang lawng ka thamban tin ka ruat. Hivek thu hi cahnah par menah famkim zetih tarlang theih a silo. Zokhal ciangfel zetih theih a duhtu cu hmuhtonnak lamih Pathian thu thiamsang Owen, Burgeesm, Manton, Charnock le Puritan tlawngih mi rura pawl tuan le hmuh suahmi pawl kha zoh seh. Hivek sual thu thawn peh aw in Puritan pawlih tuansuahmi hi midang ta thawn tahthim ding a um lo. Tu cu sual thu zirhnak thawn pehaw in tulai nitin nunih thahnempi dingmi pawl tarlang ding ka nei.\na) A pakhatnak, tulai sanih thinnat thlak zetih ummi a fianglo, thleidan theihlo, cawhpawlh celcel, belhcawp Pathianthu zirhnak ti tha ding ahcun sual thu hi ciang le famkim i zirhnak lawng a si. Tulai Khristian sakhuanak ih tlaksammi hi a thazawng in a tawntai deuh tiih ngaihthah men cu umzia umlo mi a si. Cuvek i ruahnak cu cuai thlainak diklo, tikalza a kimlo mi cuaithlainak vek a si. Hivek khristian sakhuanak cu Khrih thu thenkhat, zangfahnakthu, zumtnakthu sual sirnak thu, le thianhlimnak thu thenkhat pawl a telmi asinan zepding um loin 'Baibal in cumi thupawl a sim vek ciah a si lo'. Thutak cu a umnak dik lo ah ret tahratin a khihhmuh lomi pawl khihhmuhter a si. Hivek zirhnak pawl cu cawhpawlh khawmmi a si ih zianghman thiltha a suahpi lo. Hihin nitin nuntudan tha, nunnakah thlakamnak, thihhloh tikah thlakamnak le zumtu rualpi le unau lak khalah daihnak a thlenpi lo. Cule hivek zirhnak thluntu pawl hin an thlunmi ihsin zianghman fumfe ih nunpi tlak ngaingai kan hmu lo a si ti an thei aw tlai tuk theu. Hivek sakhua nathrik pawl tidamih hmasawnnak lam pan theinak dingah a awlsam bik cu thuthiang sungih thutak ummi, sualih sualzia zirhnak hlun pawl tharthawh in nunah a takih nunpi hi a si. Hremhmun tlak ding hi a thlarin um zia an theih taktak lo ahcun mi tampi in an nunnakah vanlam zoh ih fehin hi leiltun cu khualtlawng vekih nun an thiam lo ding. Sual thu zirhnak hlun pawl hi nauhak tlawng, phunsang tlawng le zirhnak tlawng phunphunah tharthawh sal in zirhsal thei sehla a tha ding. "Dan cu felfai tei kan hman ahcun a tha ih, dan cu sual theihtheinak a si" tihi theihhngilh hlah uhsi. (I Tim.1:8;Rom 3:20; 7:7). Dan pawl hi hmai ah suahpi in mipi hmaiah ngai pawimawh dingin tarlang uhsi. Thukam pahra pawl hi hrilhfiah in a phutmi pawl sanzia, thukzia, sauzia le kauhzia pawl hi hmuhter uhsi. Kan Lalpa kha tlangparih thu a sim tikah hihi a fehdan a si. Lamzin hlun thlun hnakin tha deuh zianghman kan tuah thei lo. Mi pakhatkhat cun ziangruangah Khrih hnenih rat a tul tile a mamawh ti a theih lo ahcun Khrih hnenah a ra dah lo ding. Khrih hnenah a um dah lo ding. Khrih hnenah Thlarau in a rak hruaimi pawl cu an sual thianter mi pawl an si. Sual thu ciangte ih theihnak um loin mi hrekkhat cu Khrih hnenah an ra in rei lote sung Khrih dung an thlun men thei nan an tlu lohli sal dingih leitlun an umnak kel le an sinak kel dinhmunah an kir sal ding.\nb) A pahnihnakah, Thuthiang sungih sual thu hmuhdan dik zirhnak hi tulai a lar zetmi Liberal Theology (Pawmzau) zirhnak le ngaihdan kau awter tukmi pawl khamnak umsun a si. Liberal santhar pawmzau zirhnak lamhawi dan cu thurin, serh le sang, biaknak lam thu ah kaihhrem awknak dan le dun pawl hmuahhmuah hnawn thluh hi a si. Ziangvek cawhpawlh ruahnak le saiatnak thlen thei zirhnak hman va si aw sehla hivek taima le hnavang zet zirhtu pawl hi an fak um zetih pakhat le pakhat mawhsiat awk lo hi a fimthlak sawnih a ropi sawn in a lang. Ziang hmuahhmuah hi a dikih zianghman a sual a um lo! Zokhal an dik thluh ih zohman a mawh an um lo! Zokhal rundam an si thluh ding a bangih zohman a hloral ding an um lo! Khrih ih thawinak le aiawhnak, Satan ih mizia, Thuthiang sungih mi ropi pawl, hmalamih sankhuk hremhmun a tak a sizia le khristian thurin tlangpi pawl cu kan khristian lawngpi tizang deuh ih santhar Sciencetist pawl thawn rual ten fehtlang theinak dingah kan lungpi tawdap pawl cu thingbel sia vekin daiziar hlawnthlak thluh an si. Hivek thurin ropi thutak hrangah a dingtu pawl cu mi ngiofeo, pawmzau lo, mingerhfe, khuahlan thinlung nei, san man lo le khuahlan sakhua nak nei ti ih kawh an si. A bupi sungah zoh aw la hi thuthak hi Jews pawlih thuanthu menah a tawpmi a si lo. Asinan, himi cabu tuah thawk ihsin mi tampi in an zir rero ih a thutak a sizia le a dikzia cu hmuh suakmi a si! Himi santhar nathrik hi kumkhua sualih mawhnak, thiltitheinak, thatlonak, mizia le a takih a rah suakmi a sizia a lang. Pawmzau hmuhnak nei ti aw pawl hi an sia-tha-theihnak sung murilin thaten an ruat hnuah hi thusutnak awltete pawl in sang dingah ka hnek hrimhrim a tul. An ngainat zetmi ruahnak pawl hin an cawrnat tikah a hnem thei hai maw? Khawhar canah, sungkhat laina thizik cuahco ihkhun kiangah, nupi maw fate thlanmualah, an duhzetmi an ruahnak pawl hin thathnem nak a pe maw ti an tangah an kut hngat tahratin in sang dingah ka sut duhhai. Zirhnak ciangfel umlo ih an phur hlawptlo nak pawl hin hivek tikcu khirhkhan canah an thinlung hna a ngam ter maw? Leitlun Science le Phylosophy (leitlun fimnak a phunphun) zalen zetih zir hliakhlai thei tu pawl diriam thei lo mi vek, sunglam nunih hacang rial rero nak pawl an nei ve maw ? In sang tengteng dingin ka ngiar hai a tul. Cule hitin ka sim a tul, cui sunglamih 'thil' a rial aw rero mi kha sual theihtheinak, mawhsiatnak, le thatlonak, an siar hrelhmi a si. Cui thlunah ka sim bet dingmi cu, zianghmanin cawlh hahdamnak a pek dah hai lo ding. Khrih ah nauhak bangin an zumnak, Khrih ih rundamnak le minung sinak ih siatnak thu zirhnak zin hlunte ah an tuhlut awk sal ti lo ahcun thildang zianghman thutak an pawh theinak lamzin a um lo.\nc) A pathumnakah, tuihlan kum kulhluannga sung tilik vekin kan ram mipi nam siattu milai diriamnak, pawnlang nawmnak, le dan pa-ngai ih khristian sakhua mi sinak pawl tuah tha ding ahcun sual hmuhdan dik zirhnak hi a si. Hivek sakhuanak ah hin sia-le-tha-theihnak ti fimvar lo mi le thinlung hlawptlo hrekkhat pawl hrang ahcun mi hip thei zet a um a si ti ka zum. Asinan, kan sia-le-tha-theihnak tifimvarih thangharh hnu ahcun dan pa-ngai ih sakhuanak le pawnlang diriamnak men ahhin kan lung a kim thei ding ti zum a har. Nauhak fate pakhat hi a pum a puar sung cu zuk lemte le a thil hmanmi in a ti ngam thei a si ti kan hmu. Asinan, a tisa sinak in a ril a rawngih a ti a hal tik ahcun rawl lo cun zianghman in a ti lungawi thei lo ti kan thei. Thlarau thu thawn peh aw in pitling khalah hivek hin a si ve. Onmawi, pangpar, rimhmui, meifar, puantar, miburpi, thuamhnaw mawi, thupuan ngai nuamnuam, le puai vekih minung tuahcawp ti phur awknak pawl, le Roman sakhua cangvaihdan le khatlamah milai phurnak ruangih lungzur mitthli tlaknak pawl hin ziangmaw cin ahcun minung thin di a ti riam men ding. Asinan, mi pakhat cu vawikhat thihnak ihsin a tho ih a harh hnu ahcun hivek pawl hin a lung a kim thei dah lo ding. Hi pawl cu a hrangah zianghman lo pawnlang ceimawinak le cawhphur awknak men le tikcu khawhral nak men in a hmu ding. Vawikhat a sualnak a hmuh fiang zo ahcun a rundamtu hmu suak dingah a tum tengteng ding. Thihnak nathrik a tuarmi a theih fiang awk ahcun cumi tidam tu sibawi thiam lo cun zianghman in a lung a kimter thei lo ding. A ti a haalih a ril a rawn ahcun a nungmi nundamnak sang ti lo cu zianghman ah a rel lo ding. Ka tong mi hi ka ral a tha tuk men ding, asinan zianghman phannak nei loin hihi ka tarlang. Sualih zualzia, siatnak, le mizia pawl hi thaten famkim zetin rak zirh sisehla cu tui sakhua nunniam pawl tamtak hi an um lo ding.\nd) Cuitlunah, sualih sinak hmuhdan dik hi tulai sanih kan theihtam zetmi a luan tukih famkim nun tongkam hmannak pawl kham tu thabik pakhat a si. Malte lawng himi thu ka sim ding. Curuangah dodalnak a thlenter lo ding tiah ka zum. Famkim nun nei dingin in nawrhmawh rero tu pawl hin zumtu nunah thlaurau lam dinhmun hnget le khristian nunmawi tuahsaktu Pathian zangfahnakah fimkhur zetin thinlung hlan awknak thu tlaitluangten an sim niakno men sisehla kan zohmen lawng si loin kan pawmpi in kan lungawipi pumhlum ding. Ziang hmuahhmuah ah saanlam cu tum uhsi. Asinan, mihrekkhat zirhdan hi ngai hnik uh! "Leitlunah suah ihsin, asilole pianthar thawk ihsin a zalen pumhlum, kum reipi Pathian thawi pawlkom awknakah ziang sual hmanin hnai hnawk dah lo, thinlung sungah ziang sual hman pai dah lo" mi khristian nun famkim thu an sim kan theih tikah kan theih ding mi cu cuvek zirhnak cu Thuthiang vek a si lo. Ka sim bet ding, hivek ruahnak nei ih cuvek dinhmunah ka ding titu cu a thlarau hrangah tihnung ngaingai dinhmunah a ding a si. Beidawnnak le thintawpnak tongin rundamnak lam a hliakhlai sal a tul ding a bang. Hi taksa ih kan nun sungah cuvek ih famkimnak tumtah dingah khui tawk hmanah fawrhfialmi kan si lo. Kan ca suahmi a hleinganak hi a diktuk ding ti ka zum, "Khrih lawng hi sual neilo a si: midang kannih pawl hmuahhmuah Khrih ah kan piangthar zo ih ti kan pizo nan hmun tampi ah kan tlasam a si. Sualnak kan nei lo kan ti ahcun kanmah le kanmah kan bum aw ih, thutak cu kan sungah a um lo" kan thuzirh pakhatnak tongfang kan hman ahcun, "Kan tuahthatnak bikah famkim lonak a um ding, Pathian hi kan duh ding tlukin kan duh lo, kan thinlung zaten, kan ruahnak, le kan cahnak zaten kan duh hrih lo a si, Pathian hi tihding kan si tlukin kan tih hrih lo; Pathian hnenah famkimnak thawn thla kan cam lo, famkim lonak le tlaksamnak tumpi thawn Pathian hnenah kan hlan awknak a si sawn. Famkim lo zetin kan pe, kan zum, kan ngaidam, kan nungih a famkim lomi ruahsannak kan nei, famkim lo zetin thu kan simih kan ruat, cuitlunah famkim lo zetin Satan, Leiltun le Tisa ral kan do. Curuangah, kan famkim lonak hi simsuak ding ning zak hlah uhsi. Ka simmi bang vawikhatin ka sim sal ding. Hivek famkimnun suangtuahnak kan thluak sungih a zamciaiciai mi, rei daih lo duhthusam zirh awknak pawl tuah thatnak ahcun sualih mi bum hmandan, sualzia, le mizia pawl felfai zetih theihnak hi a si.\ne) A netabikah, tulai ni netabik sanah kawhhran ti zangram tu, nun thianghim hmuhdan niamtuk pawl a kham theitu cu Thuthiang vekih sual hmuhdan hi a si. Hihi thinnat thlak zet le mi siatsuah awlte a si ti ka thei, asinan hrelhlo ten ka tarlang ding. Tulai sanih khrihfa ti aw pawl lakah nitin nuntudan a tla niam vivo mi hi tui hlan reipi ihsin ka riahsiatnak tumbik pakhat a si. Khrih vekih duhdawtnak, ngilneihnak, thinsuanak, hamtamlo nak, thinnemnak, nunnemnak, nuncan mawinak, tisa duhnak tanta theinak, thiltha tuah duhnak leitlun thawi thenhnih awk theinak pawl hi tuihlan kan pa le pawl san lai ih an rak fak tlukin fak le lawm an si nawn lo ding ti hi phan um zet a si.\nHitivekin a cannak thu cu ka lo theihter thluh thei lo ding. Cuticun ngaihtuah ding ruahdan pawl lawng ka sim thei a si. Hitin a si ding; sakhaw mi thenkhat pawl pawnlang mawinakah an caangvai ih buktawn cun tuihlan ta hnakih a awl deuhmi fehdanin tuihlanih a bi le a thuk zetmi kha a dawlh thluh a si. Citicun tuisanah kan khristian sinak diktak hlohnak tiang a hring suak. Tuihlan kum kulhuangnga sungih a thanglianmi hin leitlunmi sinak nathrik a suahter. Tisa nuamnung cennak, a awlsam zawngih nun khawsak duhnak a hringsuak a si. Tuihlanih nun hleihluat, nuamnung cennak , leitlun tisa nun pawl cu tulai ahcun nun nawmnak le a tul hrimhrimmi pawl kawm awknak vekah an cangih, tisa duhnak tanta theinak le har tuarnak pawl cu khrihfa ti aw mi tampi in an an ruat setset nawnlo. Tisa duhzawng le nuam zawngih hruai kaih awknak cu mi tampi in an hawl thlang. Thu elawknak ti cawk lo pawl hin kan thlarau nun a ticarin a ti cau tla a si men ding. Sakhua urhsun duhnak hi kan lung a kim tawk nawn lo ih nitin a tak nunramah Pathian mi sinak nun fimkhur taktak hi kan daithlan theu. A thu pawl cu ziang khal va siin mi tampi in ngainuam va ti hman hai sehla a langih a rahsuakmi in sual a rahsuak a si ti ka zummi ka phuansuah a tul. Khristian sakhuanakah kan pupa sanlai ih a cangmi hnakin tulaisan zumtu pawl thianhlimnak dinhmun niamzetah mi tampi an dinnak kum reipi a si zo. Cu hmuahhmuah ih rahsuakmi cu thlarau riahsiatter a si ih, cui thil cun duhum lozet le thinlung tlaksamnak pawl a suahter.\nKa tarlan zomi pawl tuahthatnak dingah ruahnak thenkhat pawl ka run tarlang ding. Kawhhran dungih zirh awknak thu-tlang pawl hi an mahten tu then hai seh. Evangelical kawhhran misa pawl tuahthatnak cu sualih sualzia le mizia felte ih theihfiang nakah hmuhtheih a si. Kan thlarau nuntu tuaitharnak dingah Egypt ramah feh in Romish lem pawl tuahdan kha kan va zir a tul lo. Nupi pasal nei lo in puithiam tlangah va cengin sual phuannak pawl kha ve tuah sal a tul lo. Cupawl cu zianghman a si lo! Kan sual sir in a thawkih kan tuahmi tuah sal ding lawng kan hma-bak. A hramthawkih kan nuntudan ah kan kir sal a tul. Kan 'zinhlunte' ah kan kir sal a tul. Thinlung tangdawrnak thawn Pathian hmaiah toin himi thutlang pawl hi zoh in, Lalpa Zesu in ziangciah ha 'sual' a timi hi thaten zohfel salin, 'a duhmi tuah' a timi hi ziang a si kan zohsal a tul. Pawisat neilo, tihnung zet dinhmun ah ding in, nun awlsam, nun hrek cu letlun mi vekin nungin, Evangelical dan pawl cu hmangin mah le mah Evangelical zumtu ti aw ih nun hi a awlte a si ti kan theih a tul! Sual hi kan ruahnak hnakin a nai sawn, a sual kan ti hnakin a sual sawn tiin kan hmuh ahcun Khrih lam naih sinsin nakah in hruai ding ti ka zum. Vawikhat Khrih neitu kan si ahcun a famkimnak khuathai cu hngetzetin kan dingih amah kan zumnakah nung pumhlum dingin kan zir ding. Cucu Paul ih rak nundan a si. Vawikhat Khrih Thlarau luahkhatin amah ah zumnakih nun zirh kan si zo ahcun rah tam kan rah sinsin dingih kan hnatuannakah sang sinsin in, har tuarnakah tuarfai sinsin in, thinlung fimkhur zetih nungin, nitin kan nun khawsak nakah a fate bik ihsi thawkin kan Lalpa kan bang sinsin thei ding. Krih in kan hrangah ziangzat in tuahsak ti kan thei zatin Khrih hrangah kan tuan ve thei ding. In ngaidamnak kan theih tam poh le kan duhdawt sinsin ding. A tawizawngin, Thuthiangin a sim vekin kannih pawl tla kan hmai ah zianghman khuhtu umlo in thlalang bangin kan Bawipai sunlawinak langtertu kan si ih a thang sinsinmi sunlawinak thawn amah bang dingah thlengmi kan si, cucu Lalpai Thlarau ihsin a ra mi a si (II Kor.3:18).\nMi hrekkhat in ziangtin an ruatkhal sisehla, nun thianhlimnakah thang so vivo dingih zirh awknak hi kawhhran thuanthu ah Pathian mi thianghlim pawl nun ihsin hmuh le theih mi a si ih Thuthiang in a zirh vekin zianghman rinhlelh ding a um lo. Thlarau nun hmasawnnak hrang khawmpi hi tulai sanah tuah tlangpi mi a si. Thlarau nun thu hi kum tinte kawhhran palai pawl ton khawm awknakah sim le rel a si theu. Hi pawl hi ziangmaw cin cu phurnak le mipi pawl ngaihsak nak a suahter ih lungawithu sim ding a si. Bulpak nun thianhlimnak hmasawn tertu le thlarau nun thuk sinsin tertu nuntudan hngetkhauh ihsi thawk suak mi cu ziangvek cangvaihnak khal siseh a ramsung kawhhran hrangah thlawsuahnak a si ding. Hihin nasaten a tuan dingih hmunkhatah in hruai khawm in thenthek aw nawn lo dingin in tuam dam ding. Cucun Thlarau zangfahnakih luahkhatnak le thihnak ihsin nunnak lamah mi a hruai ding. Ka thu hramthawk lamah ka sim zo bangin inn sangpi sak ding ahcun niamte ihsin a hram kan toh a tul. Thianhlimnak nunmawi nei dingah a hmasabikih a tulmi cu sualih a sualzia hi ciang felfelin theihfiang kelkel a tul.


BAIBAL IH THLACAMNAK TLAWNG - Chinland Today Media\nJanuary 13, 2009 2:53 am·0 comments\nAtu cu daite’n ka um thei nawn lo! Ka thinheng in ka ttong suak ding, ka lung a sia, ka dai nawn lo ding. – Job 7:11\n– Seemtirnak 31-32\n– Matthai 9:18-38\nPathian le minung karlak ah hleih awnak nasazet in um hmansehla leitlun ih a uknak ram hrang thilmaksak tuah in hnattuan tlang dingah in sawm, hnattuan ding in pe ih Amah thawn santhuanthu sungah hna kan ttuan tlang.\nMilai cu thazaang cak deuh le a cak lomi hna kan ttuan tlang tikah a cakdeuh in a duh naknak ah a umter ih a cak lo deuhtu cun a tuar rero men. Asinain Pathian cun ttihphannak um lo tein kumkhua pehtlaih aw dingah in sawm.\nA caancaan ah ka mang a bangmi cu ziangruangah Pathian in kan thlacamnak man a neihterzet, ahleice in dik lozet ih harsatnak kan ton tikah. Baibal sungih thlacamtu hrekkhat pawl cu thinsiazet an bang fawn. Jeremiah cun Pathian kha bum a puh ih dik lonak a hmuhmi ruangah a puakkuai thluh zik (20:7-10). Habakkuk cun Pathian a hna a set ruangah a mawhthluk (1:2); Job a bei a dong,” A hnen ih thla ka cam rero a tthahnem lo,” (21:15) a ti. Baibal in nasazet, durh seksek cingih thla kan cam ding in zirh.\nPathian in a hnenah phunciarzet cingih kan rat ding in duh. Kan nun ah sunglam thinhengzet cingin lenglam hni suamso ih um awter cu kan pehtlaih daan ah Amah thangsiat kan si. –Phillip Yancey\nNa buainak Amah pe aw,\nNa ttulmi hmuahhmuah theihter aw;\nNa phurrit a hnenah nitin rak keng aw,\nNangmah lawngin phur hrimhrim hlah. –Adams\nThlarau nun ih tahfung tthabik cu\nthlacam cah daan a si.\nRamri Kiang Ih Awn\nJob Ih Dinpimi Thuhrampi\nBeiseinak Thawn Thangtthat\nPathian Ih Kutsuak Tthabik


MANGBANGNAK A SI - Chinland Today Media\nJanuary 11, 2009 12:19 am·0 comments\nPathian ih tuahmi hi ra zoh hnik uh! Minung lakih a tuahmi mangbangza hi! – Saam 66:5\n– Seemtirnak 25-28\nMangbangza timi ttongfang hi tulai kan hmang tamzet. Mawttaw, zuknung, hla le rawl thuhla simnak ah tla, “mangbangza a si,” an ti ttheu.\nAsinain leitlun thil um daan hi Pathian ih mangbangza a sinak hnakin na uar sawn a si ahcun Pathian ih maksakzia fatettertu na si. Ka rual nu teih innsaang ahcun Pathian lawng mangbangza tiah hmang dingin daan an tuah.\nPathian rori thupi lo ih canter cu thu menmen a si lo. Amah cu rualpi hnak ih tthasawn a siih kan taksa um daan pawl tuah remtu a si. Pathian ih mangbangza theihternak kan neih hlan lo cu Pathian ih taa kan si ti ih lungawinak nei loin mah le mah thupiter aw in Pathian hnen in hlatpi ah kan um ding.\nSaam canganmi zoh tikah theih ttheh dingin an ngan. Bawipa, Cungnungbik cu maktara Pathian a si, Amah cu a lianbik siangphahrang a siih leilung pumpi uktu a si (Saam 47:2).\nThinglamtah parah kan hrangih Jesuh a ratnak hnak ih tuum sawn mangbangza duhdawtnak a um thei pei maw? Mangbangza ngaingai a simi Pathian, a umnak ding hmun ah umter awla, na nunnak ih a tuahmi parah cu thangtthat aw.\nThianghlim, thianghlim, thianghlim, mithiangmi pawl in an lo biak,\nTipithuanthum tlolak ah an sui lukhuh an hlon;\nCherubim- seraphim vancungmi thiang pawl na hmai ah an bok,\nZiangtluk sunloih thangtthat tlak s0 na si.\nNangmah le nangmah na thupi awter a si ahcun,\nPathian ih mangbangza sinak naih te in zoh aw.


Bawipa Zaanriah Thluasuah - Chinland Today Media\nJanuary 30, 2012 12:27 am·0 comments\n“Hih hai cu ka thiisen ih nemhngetmi Pathian ih thukam thar a si. Nan in tinte Keimah in theih ringringnak dingah tuah uh.”\n–\t1 Korin 11:25\nBible Siar Ding: Luke 22:7-39\nKa hrangah a Thianghlimmi Pawlkomnak a simi Bawipa Zaanriah einak sungih ka telnak siar lo khuaruahhar le mangbangza biakkhawmnak a um lo. Ka hmuh hiarzetmi cu Pathian ih mithianghlim pawl hmunkhat ah pumkhawm aw in Khrih ih thihnak, thawhsaalnak, le van a kainak pawl hngilh lonak dingah Bawipa Zaanriah hmang tlang dingih tokhawm hi hmuh hi ka thin i nuamtertubik a si. Jesuh Amah rori in kan hrangah hngilh lonak dingih in tuahsakmi hi ruah dingza ngaingai a si. Pathian in hih thu hi kan hngilh lo ding le atu le atu kan tuah le kan hman cingcing ding in duhsak. Himi hi zarhtin, thlatin, le thla thum veikhat timi hnakin “atu le atu” kan hngilh lonak dingih kan tuah dingmi hi a sim duhmi a si. Kan sualnak in laaksak hlonak thu hngilh loin vun ciinman saal cu ziangtluk thluasuah so a si!\nZumtu zate in Jesuh hrangah pakhatkhat tuah hiarnak thinlung kan nei cio ko ding ti ka zum. Ka Bawipa in a duhbikmi cu khristian pawl in, thinglamtah, thlaan, Thawhsaalnak, le Vankainak timi pawl kan theih ringring ding hi a si. Hih thil pali pawl theih ringring hi thluasuah maksak umnak hmunah in hruai theitu a si. Cross ih na taan ringring ding hi a duhmi cu a si lo, cross parih a simmi: “A kim ttheh zo” (John 19:30) timi na ciinken ding sawn hi a si. Thlaan ih na taan ding khal a duh lo, “A tho zo” (Matt. 28:6) timi na theih ringring ding sawn a duhmi a si ih kannih zumtu pawl cu a umnak ah um ve ding kan si (Kolose 3:4) ti thei ih thlangam teih um ding in duhsak a si.\nBawipa Zaanriah dinsuah hi Ca Thianghlim sungah thil thupizet pakhat a si, kan Bawipa Jesuh Khrih ih nunthuanthu ah le Khrih ih sunlawinak thuthup phuanlang tikah a thupizetmi a si. Jesuh leitlun a leenlai ah miseenpi pawl cun an thlun ciamco ih an thinlung sungah A hmurka ihsin a suak dingmi thu ngai duhnak in an khat thluh a si. Sikhalsehla vision nei lomi mi tthenkhat tla an rak um ve. Khrih an hmu, A thusimmi an thei ko nain an hrangah zianghman man a nei lo, thuanthu vek men ah an ruat.\nMinung thlarau cu Thlarau Thianghlim thawn famkimzet ih an kom awk tikah thihnak, thukzet ih thihnak hmun ah a thleng. Hih hmun ah minung thlarau cu a cawl ih amaih lamzin ihsin, “Keimai’ duhnak” ti si nawn loin a thinlung sungin, “Bawipa, Na duh bangin si ko she!” ti’n a au ding.\nJesuh cu kan hrangah in dilsak, a thiang, a cak ih leilung ih ttulmi vanlam rinhmui kan theih theinak dingah!\nIn Ko Saal


A Lo Damtertu Bawipa Ka Si - Chinland Today Media\nA Lo Damtertu Bawipa Ka Si\nMarch 15, 2012 1:55 am·0 comments\nNan lakah a naami nan um maw? Nan um asile kawhhran upa ko sehla Bawipa ih hmin in hriak an hnih dingih thla an cam sak ding. Zumnak thawn thlacamnak in minaa cu a damter ding. Bawipa in harhdamnak a pek saal ding.\n–\tJames 5:14-15\nBible Siar Ding: James 5:7-20\nHih a mankhungmi Pathian Ttongkam sungah minaa damternak thutak ih hramthlaknak thudik kan nei. A tlunlam ih tarlangmi Bible sungah Pathian in minaa damternak thu thawn pehpar aw in thuzirhnak felfai in sim. Na dam lo asile Pastor le kawhhran upa kawh ding cu nangmah ih ttuanvo a si ih annih ih ttuanvo cu hriak hnih in zumnak thawn thlacam ding a si. Cuti’n ziangtinkim cu Bawipa ih kut sungah tthum ttheh ding a si. Hriak hnih le thlacam sak na si tikah Bawipa in i damter rori ding a si ti’n thinlung zate’n hngatsan ding na si. Cumi cu Pathian Thu ih in simmi a si.\nZumtu kan zate’n tuni ah kawhhran in hih hnattuan sunglawi hi tlamtling te’n a ttuan suak thei lo ti cu kan hmu in kan thei thluh cio ko ding ka zum. Zumtu pawl in hih thuzirhnak ihsin hlatpi ah lam an pial asile ttihnungza hmun ah an um ding. Hih thuzirhnak an el asile sim theih lomi sunralnak an tong ding. Mitampi cu Siangpahrang Asa bangin Bawipa hnen ihsin an pial. “Asa cu Judah siangpahrang a ttuannak kum 39 kum ah a ke ah besiazet in hmasia a tuar. Asinain Pathian rinsan loin siibawi pawl a rinsan sawn. Siangpahrang a ttuannak kum 41 kum ah a thi” (2 San. 16:12-13).\nJames Cakuat ih simzirhmi vekin a thlun ih harhdamnak ding hrangah Bawipa ih mit-hmai a hawltu pawl hi Bawipa in an ttulnak a famkimter pei maw? A pantu zate zikzik cu an duhmi kimter an si. An hrangah a tthabik in a kaihruai ringring a si.\nMinu pakhat cu kan pumkhawmnak hmun pakhat ah besiazet in a ra thleng. A kut le a baan hmuahhmuah cu tur (poision) in a khat thluh zo ih a thiisen zate khal tur in a hnaihnok thluh zo, ih thi ding dinhmun rori ah a thleng. Pathian hnenah thlacamnak ka neih sak ih a thaizing ahcun mizaan cu dai te’n ka itthat thei, thla hnih sung rori ka tuarmi a si ti’n tettikhannak a nei. Pathian cu thangtthat in umsin ko seh! Pathian in mangbangza minaa damternak cu pehzom in a tuah rero ti na hmu thei ding.\nPathian in damternak thuah hnih a tuah, ziangahtile sual cu natnak kan tuarnak ih thuhrampi a si bangin, Pathian Ttongkam in James 5:15 sungah, “Bawipa in damnak a pek saal dingih sualnak a tuahmi khal a ngaidam ding” a ti.\nPathian Thutak na tlansan asile Satan in caan ttha a la ding.\nA Hmin ih Huham\nZiangmi Parah Na Hmuitin (Focus)?\nMilai Men Ka Si\nKa Rundamnak Ruangzing\nPathian Zum Ngamnak


Kum 10 Mi In Thousand Dollars Tuah - Chinland Today Media\nKum 10 Mi In Thousand Dollars Tuah\nApril 11, 2015 1:04 am·0 comments\nAelita ti mi kum 10 nu te cun zuk suai leh painting a paih tuk ih a zuk pawl hi mi in an duh thei tuk man nei zet mi ah a can ring ring. A zuk suai mi pawl cu New York, London, Italy leh Hong Kong ah show cased a tuah ih mi in an duh thei zet. Cu ruang ah hi mi kum 10 nu te cu Forbes Magazine ah an suah ih Good morning America, CBS,BBC leh The Washington post pawl in tla interview an rak tuah a si.\nAelita hi Australia Melbourne ih suak Michael Andre leh Russian mi Nikka kalashnikova te ih fa nu a si. A mah hi zuk suai (painting ) lam pang hi paih zet tu a si.\nAelita hi nau hak dang vek tho tho a si ih mi hlim thei zet a si fawn. Kei cu zuksuai Art lam pang ah ka hmin a thang thlang ih leilung pi nih tla in thei thok thlang ruang ah ka lung a awi tuk a ti. A leng dawr ih ka vah tik khal ah mi in in thei thluh ” Oh, nang hi ka lo thei hminthang zet mi artist Aelita kha na si ti aw” ti in ka vak nak ah in sut theu.\nAelita hi 2007 ah a suak ih leitlun Wikipedia neitu lak ah nau hak bik a si. Thla 9 mi a si in zuk suai a thok. Thla 22 mi a si in acrylics on canvas, Melbourne’s Brunswick street Gallery ah zuk a suai ih a suai mi 15 sung in 7 cu $ 300 in $3000 kar lak in show hman an tuah man hlan ah mi an an lei sak theh man a si.\nKum 4 a si in zuk pakhat a suai (painting) a tuah mi hi $ 24,000 in an lei. A suai mi hmuah hmuah hi mi in an duh thei tuk ih a mah tla in hiti vek ih hna tuan hi ka paih zawng a si ti in a sim.\nAelita cun zuk ka suai cun ka thin a nuam ih ka hlim. Ka dam sung cu himi hna hi ka tuah ding a si ti in interview nak ah a sim a si. Kum 10 mi te a si nan kan tuah thei lo mi pawl hi nauhak te cun a tuah a si.\nRef: the chinvoice\nAsia Rampi Sungih San Manbik Myo Sinak Dinhmun Shanghai In Ngah\nMAS Vanzam Flight MH066 Cakkhai in Hong Kong Vanzam Kerawn ah Ttum\nMi Rothap Le Mi Hratkhawkheng Bruce Lee\nChina In BBC Website A Block


Thailand Ti Tawih Puai Ah Phungyi Zu A Ri Tuk Ih A Cat’Thla, “Sualnak Zianghman Ka Nei Lo” A Ti – Meifar\nThailand Ti Tawih Puai Ah Phungyi Zu A Ri Tuk Ih A Cat’Thla, “Sualnak Zianghman Ka Nei Lo” A Ti\nApril 14, 2022 admin Leitlun 0\nApril 13, 2022 ah Thailand ram ah ti tawih puai an nei ih an nuamaw zet. Kawlram vek thotho in April 13 sun ah Thai New Year puaipi an hmang. Cutawk ah Nakhon Ratchasima ih um phungyi kum 50 mi cu zu a ri tuk ruangah an temple lutnak ah a cat’thla.\nAmah hi police rak ṭuan zo a si, phungyi a ṭuannak cu kum 4 a rei zo ih zu a in ṭheu ruangah vengsung mipi pawlin phungyi ihsin suak dingin an fial ṭheu nan a duh lo. Cutin, zu a ri tuk ruangah zianghman thei loin a it ih a taw khal a lang pempem.\nA kiang ah Thailand fang zu palang aum bet, kiangkap ih um pawlin hringtu a nu an ko ih ava thangharh. Phungyi in, “Zu ka ri tuk, asinan sualnak zianghman ka tuah lo. Midang ka tuah naa lo ih daiten ka um men” a ti.\nPhungyi ṭuan ih zu in cu daankalh a si, cumi hnuah motor a mawng ih a vaksuak, phungyi ih motor mawng khal daankalh thotho a si ruangah vengsung mipi pawlin an rak zuk.\nThailand ramsung ah phungyi ih motor mawng an siang lo ih phungyi cu driving license an pe thei lo, misenpi hmanmi bus tivek lawng an to thei. Vengsung mipi pawlin phungyi ihsin suahter an duh tuk ruangah a cansualnak pawl cu an zuk ih online parah an tarlang.\nPuta-O Ah Paa Eisual Ruangah Mi 4 An Thi\nNupi 3 A Nei, Nunau Pawlin Neihawk An Sawm Ih Sumpai Khal An Pe


Htet Htet Moe Oo In, “Nulepa Thu Ka Lung Ruangah Hmuhsuamnak Ka Tong Cu Ka Diriam Ko” A Ti – Meifar\nHtet Htet Moe Oo In, “Nulepa Thu Ka Lung Ruangah Hmuhsuamnak Ka Tong Cu Ka Diriam Ko” A Ti\nKum 50 mi nuthlawi Htet Htet Moe Oo hi a vanglai ahcun theilotu an um zik lo, Myanmar lemcan thiam hminthang zet arak si. Tuiṭum ramsung buainak ahcun soisel a tong tam zet, ramsung a buai rero laiah online parah sui le ngun zuar in arak um ruangah soiseltu khal an um. A nung thuhla lam cu kan tarlang tam lo men ding.\nHtet Htet Moe Oo in, “Kum 10 liamzo ah tuvek thlatang khuasik caan ah meisa kiangah ka pa in nun in rak sim. Ka pa hi aum nawn lo nan thu in rak simmi pawl cu ka nung ah an nung ringring lai. Ka pa in ‘Mi veikhat na bum asilen thudik hi na theithiam nawn lo dingih na bum vivo duh ding. A rei vivo kei thudik cu thudik lo ah na ruat sawn ding.\nMinung cu bum a theih nan duhdawtnak cu bum a theih ve lo. Duhdawtnak hi na bum asilen duhdawtnak khaazet na tong ding. Na ei hrih lo mi cu ka ei zo ti hlah, na thlen hrihlonak hmun cu ka thlen zo ti hlah. Na theih lo mi cu ka thei ti aw hlah, na neih lo mi cu ka nei ti hlah.\nThudik cu thaw zetin relsuak sawn aw, thildiklo mi an lo pek asilen la aw hlah. Midang ih thil neihmi thik aw hlah tin nun in rak sim, ka pa hi buaih ngahmi a si lo nan hitin nung in rak sim ṭheu. Ka pai nunsimmi vekin ka um ruangah a caan ahcun bum ka tong, hmuhsuamnak ka tong ṭheu.\nAsinan ka diriam ko, nulepa thulung lo ih thildiklo tuah aiin nulepa thulung ruangah harsatnak tong hi a sunglawi sawn, lungawi zetin ka cohlang. Hringnun ah kan ṭap ringring lo ding, kan ṭah hnuah kan lungawi sal ding. A thupibik mi cu thanau, beidong lo ding hi a si” tin a tarlang.\nA Rualpi Ṭhabik In Pasal A Neihsan Ruangah Mopuai Ah A Ṭap Ciamco, A Lenrualpi A Um Nawn Lo Ding Cu A Hnuk’ulh


New Delhi Ih Chin Nu Kala Pawl In Sawisak - Chinland Today Media\nNew Delhi Ih Chin Nu Kala Pawl In Sawisak\nApril 1, 2010 7:23 am·9 comments\nKala Pawlih Sawisak tuartu\nLaitlang le Kawlrawn ih inn kang le thlisia hraanmi pawl na zangfahnak sullam pakhat cu Chin mi pakhat na si ruangah Chin mipi ih harsat tuar ding na sianglo pakhat a si. Asile, kan Chin nu duh tawkih Kala dum pawlih pawngsual ding ih an kaih hrem rero lai hmu bang taaw la ziangtluk in na thin naa sawn ding!\nBangtasehla, timen hman ah thin a har. New Delhi ih raltlan Nu Sui Tin Lem (32) fa pahnih neizo cu ni 29 March 2010 nazi 7 p.m hrawng ah Kala pawlin lamzin ih a hnatuan tlung bang zet lai cu pawngsual duh ah nasa zet in an kai hrem men lawngsiloin a lungci mit ko ding tiangin Jangipuri, Uttam Nagar, West New Delhi ah an thawi. Mi harhdam cakvak a si tikah a thei tawkin runtu ding hawl in a au, vansiat le malmak ah zo hman in an bawm lo. Bawmtu neiloin Kala pawlih kut sung ah sim relsuak theh ngamlo ding tiang in harsa tuar in a um.\nZianghman theiloin lamzin ah a ril, kut an thlaknak ah a lu a tlek ih, a hmur pawl khal a tlek theh. Zinglam nazi 4 hrawng ah Chinmi khawlak leng pawlin an hmuh ih a inn ah an thlah tiah a hmutu le a thlahtu lakih tel Hram Zing in a sim. Nu Sui Tin Lem hi kan dung February 2010 thla ah khan Delhi ah a thleng. Factory ah hnatuan in thla khat Rs-2,500 a hlawh.\nKala pawl thawn thubuai a tam vivo sawn ding ruangah hi nautat tuarnak le harsatnak pawl hi khawsung palikpawl hnen ah report lo ding an thlang sawn tiah Chin community hruaitu le hliamtuartu pawl in an sim bet.\nNew Delhi ih Chinmi refugee pawl cu harsatnak tampi an tuar ih palik pawl hnen an sim hman ah zianghman ngaihsak lo an si theu ruangah harsak tampi an tawng sinsin.\nCRC mipum siarnak vek asile, New Dlehi ah Chinmi raltlan 5,000 lenglo an um ih mi 2,000 tluk cu UNHCR in raltlan ih a pawmmi pawl an si.\nUm ziangah si pei Bawipa mi ramah raltlan ih kan um..\nNa ram nuam ah in hruai zanghram aw.. Na aw theih kan duh.. ning a na ko…\nHi mi kala pawl hi hmuntihkim ah an um, an umhnak kip ah misual hminthang an si ih ralrin atul ngaingai. A rei hlan ah Pathian thlasuah a ngah sal ding.\non April 1, 2010 at 2:12 pm\nnan FCCI.org kha feh a theih lo. website dangdang a ra suak vivo. Nan tuah that a tul ding.\non April 1, 2010 at 3:53 pm\nNu Sui Tin Lem thuhla ka siar tikah ka thin nuam lo zet. Ka theih tawktein bawmnak Rs.3000/- cu April 6 niah western union thawn ka kuat ding. Delhi ah kum 11 hnak tam deuh ka rak um dah zovi, Kala pawl hi an tawng thiam lo ti an theia cun mi hmuh suam an hmang tuk. Kan ram that loh ruangah hmun kipah thlengin miphun dang pawl ih hmuhsuam kan tawng rero hi cu, tuar thiam a har si.\non April 2, 2010 at 6:27 am\nHivek milai minautat tu cu thah tlak rori a si.\nMoses in a miphun a runnak ih mi mi a thah kha keicun\nka dem lo lawng siloin ka uar ze.\nChin tlangval kan duai dah ding mawsi?\nMah umnak ah huaisen rura in um ve mai ding.\nKan Chinmi parih sual pawl cu tilet ve hrimhrim ding a si lo maw?\nNang ziangvek pawl ah na ral a tha????????????\non April 2, 2010 at 9:48 am\nPathianin kan harsatnakpawl in thei theh. Na thinphang le vansangih na umdangpawl ka ruah tikah ka thin a na.\n“Bawipa na falepawlhi namah a lo theilotupawl ih hmusuam zawkzetnak menah in ret sianghram hlah aw…”\non April 2, 2010 at 1:19 pm\nDelhi ral tlan pawl ih tawnmi harsat nak lak ih rapthlak ka rak siar bmen hman ah, ning a na nohnoh…\nHi vek Kala siava nun rawng zetzet pawl hi, leitlun kilkip ah mibum le thah hmang an rak si ring2 fawn…\nRaltlan kan si ruang ih, harsat zonzaih kan tuar hman ziang awk titha ti lak lai ah,\nPawngsual kan vawn tawng le theu ih, a tuartu lawng si lo in, Miphun pi tiang in, kan lung a sawh thei tuk..\nA tuartu inn sang par ah, Pathian in nun lungawi nak siarcawk lo pe in umpi vivo seh!\nSanga.. na ti tha nasa.. Chin nu harsa bawmnak dinghrang ih na sumpai na rawn thawh mi parah Pa Pathian in thluasuah lo pe hram seh..\nDuhsak nak thawn\non April 2, 2010 at 4:47 pm\nNu Sui Tin Lem hrang ah sumpai na kuat tum ti ka rak thei ih ka lungawi zet. Na thinlungput a tha ih lungawiza ngaingai a si.\nChinmi cu kan harsa ko Delhi ahcun….


Fiang teih Theitu Si Aw - Chinland Today Media\nFiang teih Theitu Si Aw\nJanuary 3, 2013 3:24 am·0 comments\nBible Siar Ding: Matthai 16:5-12\nJesuh in an hnenah, “Daithlang hlah uh! Farasi le Sadusi pawl ih thilnu khi ralring uh,” tiah a ti.\n– Matt. 16:6\nKum tampilai ihsin zoihnittu pawl in, “Coffee cu kan harhdamnak hrangah a ttha lo,” ti’n an rak sim zo. Atu ahcun zingzoitu pawl in tthazet ih an hliakhlainak in a langtermi cu a tawkfang teih coffee in thiam cu natnak hrekkhat ngah lo dingin in kham saktu a si ti’n an hmu. A thupimi tawhfung ttongfang cu “a tawkmawi (moderate)” timi hi a si.\nTaksa pum hrangih ei le in kan raalrin le fimkhurzet a ttul bangtuk in Jesuh in thlaraulam ih zirhnak sual pawl kan ngai le cosaan tikah a dik le dik lo fiangzet ih theithiam (discerning) ding a ttul zia raalrinnak a pek hngai.\nTuni ah, Pathian Ttongkam (Bible) ron tahrat ih thusimmi phunphun kan thei, Biakinn ihsin television ah, cabu pawl ihsin internet ah tampi kan thei. Sihmansehla, Bible in fiang te’n thei ih thleidan thiam ding in sim, kan ngaimi, kan siarmi le kan theihmi thu pawl hi a dik maw dik lo ti Bible thawn khaikhin (compare) in ttha te’n cekfel ding a thupizet. Berean khua kawhhran mi pawl cun Paul ih thusimmi hi Ca Thianghlim thawn a kaih aw maw? a dik maw? ti’n an zohfel (Tirh. 17:11).\nZirhtu pakhat ih thusimmi kan zum ding maw zum lo ding timi thutluknak tuah tikah rualpi sinak le milaar an sinak parah tthum awk ding a si lo. Kan zumnak siatsuah theitu zirhnak sual ih “thilnu (yeast)” kan raalrin a ttul.\nThianghlim Bawipa, fiangzet ih na thuzirhmi parah ka lungawi. Ka zirmi thu ziangkim Bible thawn a kalh awmi theithiam dingin in bawm aw.\nPastor le Evangelist pawl ih thuthangtha sim ka ngaimi pawl kha Bible thawn a mil aw maw? ti’n ka cekfel ttheu maw?\nZumlonak in Pathian Huham a Kham


HNIHSUAK THUNGAI (2) | VCTH\nHNIHSUAK THUNGAI (2)\nHome » Cahram » HNIHSUAK THUNGAI (2)\nBy vcth on January 27, 2014.\nCanganthiam Mark Twain hnenah mi tampi in bawmnak an dil ṭheu. Voikhat cu khaw pakhat ih hotu upa nih hitin bomnak a dil, “ Kan khua ih thlanmual kulhnak a ṭha nawn lo, a thar tuah kan tum ruangah in bawm hram aw”\nM.Twain nih “ Thlanmual timi cu hruang ih kulk a ṭul lo pi, a sung ih umtu pawl le a leng an suak thei lo, a leng ih umtu pawl in le a sung lut ding kan paih naisai lo”\nHawl duh aw hlah\nFrance canganthiam hminthang Honore de Balzac ih inn ah zaan khat cu fifir a lut. Awn a thei ruangah Balzac cu a ṭhang, thim lakah bi-zu sung thil pawl kau in fir ding a hawl rero tu fifir hnenah duhsah ten hitin thu a hei sut,\n“Zaing na hawl rero ti thei ka va duh ve, sun khawtleu lai hman ah ka inn sungah cu paisa piakhat te hman ka hawl hmu thei lo si khawh”\nVoikhat ah a tar vivo thlangmi Canganthiam hminthang Bernard Shaw cu a ṭawnṭai ruangah sibawi a ko.\nSibawi nih “ sayapa, kei cu mangbangza thil tuahtheitu ka si lo, no saal ding in tla ka lo tuah thei lo”\nBernard Shaw nih “ No saal ding hi ka duhmi tla a si cuang lo, nan, reipi tar ringring thei ding sawn si ka duh”\nVoikhat cu Bernard Shaw le a rualpi pawl Hotel pakhat ah zanriah an ei. Music Band pawl an thil awn a thang tuk ruangah Shaw cu a thinlung a hnaihnok zet.\nThil sidaan theithiamtu Band hotu pa cu Shaw hnenah a ra.\nShaw nih “ Nan dawr a ra tu pawl ih duhnak vekin nan Band nih nan tuah sak thei pei maw”\n“ Ngah tuk e”\n“ Sile, na musician zaten zaa-sawm(phe) lek ter hngai men aw”\nI hip sawn\nBiaknak lam a thupi ter zettu rualpi pakhat nih Bernard Shaw cu na khawvel tuk tiin hellram thawn a ṭhih ringring.\nNikhat cu Shaw nih, “ Varam ih nomnak pawl tla ka lo el hrimhrim lo, ni le khua, boruak tla a nuam zet ko ding, nan, ka hrangah cu hellram nih i hip sawn a bang, ziangahtile mifim, mithiam, mitawk tampi ka va hmu ngah sawn ding si lo maw”\nCang thei lo ding\nGerman, Sibawipi, Robert Kock cu khawvel hminthang le man lo zet a si na cingin mi zaran menmen pawl tla ralringten a ṭhabik in a tuamhlawm hngai ringring.\nVoikhat cu Siangpahrang William a dam lo ruangah siangpahrang runinn ah cu an ko. Siangpahrang in “ Mi farah zaran pawl vek men in cu i zoh lo ding ti ka ruahsan”\nKoch nih hi tin a let, “ Danglam-ce in lo zoh ding! Kha cu a cang thei lo ding, ziangahtile mina hmuahhmuah siangpahrang zoh in ka zoh hngai ṭheh si”


Kei Cu Kei Ka Si – Part I | VCTH\nKei Cu Kei Ka Si – Part I\nHome » Cahram » Kei Cu Kei Ka Si – Part I\nBy vcth on August 15, 2013.\nKei cu German mi ka si. Ka kum (5) ah ralpi II a thok. Ka Pa hi Russia thawn an do aw mi ralah a rak thi vekin, ka kum (6) ah ka neihsun ka u tla a rak thi. Ka nu leh kei lawng kan tang. Ral do lai caanah hivek a cang mi cu mangbangza a si lem lo. Ka rual leh pawl tla Pa nei lo mi an tam sawn. Pa le U nei pawl tla sihdan (front line) ah ral do rero lai lawnglawng an si ṭheh.\nKa kum kum (8) ah German Ram ah nun a har sinsin tin ka rak hminsin. Voikhatah ka nu thawn Market kan feh ih zianghman a um lo. Lei ding tla pakhat hman a um lo. Nauhak leknak pawl hman a um lo.\nAsinan kan inn cu cozah lam in an rak bawm nasa. Ni (3) ah voikhat ei le in pawl in rak kuat ringring. Cawhnawi le Sa lei thei lo caan asinan kan inn ahcun nitin kan ei thei. Kan inn kiang kap pawl in in rak zoh sang nasa. Mi hretkhat pawl hmuk an ei thei nawn lo laiah kei cu Chocolates ka ei thei rero lai. Ka rak hmin sin mi te pakhat cu… Ka nu hi Bazaar a kai ṭul dah lo timi a si.\nKa kum (8) ah Berlin ih a ṭhabik tlawngah ka rak kai ngah. Zingtin palik pa pakhat in in rak hmuak. Tlawng ṭum tikah tla inn ah in thlah sal ringring. Ziangruangah cozah in kan innsungsang hitin in zohkhen ti ka nu ka sut tikah ‘ Ka fa, na pa le na u cu ram hrangah an thi curuangah cozah in hitin in zoh khen a si’ tin in sim. Ka nu ṭong mi kha ka zum thei lo. Pa le Uu thimi ka rual leh pawl teh ziang ruangah an bawm lo? Keimah vekin ṭhaten tlawngkai, tlawngtum an hmuak ve lo?\nNikhat hnu nikhat pokpiteng aw, bum thlak aw pawl hi a fiang sinsin. Russia pawl an nai sinsin tin ka nu-in in sim. Pokpiteng kap aw a nai sinsin ih ka nu cu a thinphang sinsin. Kei cu ka nauhak laiih ka rak ṭih lem lo. A lengah vak rero mi ralkap pawl ka hmu le ka lungawi zet. Asinan a bang hmel zet mi ralkap pawl ka hmu tikah ka thin nuam lo. Kan German pawl kan sung thlang ding timi ka thei.\nZaankhat cu thawmvang a dai ṭhepṭhep. Ralkap tla pakhat hman ka hmu lo. Kan inn hmai-ih um ringring mi ralkap pawl tla an um nawn lo. Mangbang um zet mi cu Pokpiteng aw, bum thlak aw pawl a um nawn lo mi a si. Ka nu ka sut ih Russia pawl khuasung an rak lut thlang ding tin in sim.\nNikhat ah zianglam nazi 9am hrawngah a lenglam thawngvang um lo ih, ka ih thaw rero laiah ka nu’n in rak ṭhang. Ka angki pawl in thleng sak ih, ka rak zum lo zet mi thu pakhat in sim. “Berlin khawpi ihsin thlan aw. Himi lam zin ihsin thlan nasa aw” in ti. “Nazi pa 2 hrawng na thlan hnu ah, khuate pakhat na thleng ding ih. cunah inn pakhat khat ah zangfah dil aw” in ti. Keimah na nu kha in hngilh ding, ziangtik hmanah na rak thlung nawn lo ding tin in sim.\nA lengah khua a thim zet. Ka feh duh lo ih, ka ṭap nasa nan, netabik ahcun ka nu ih ṭong ka ngai. Ka nu in ka hrangah Cawhnawi sa nawn te palang pakhat le sangphek phekhnih in pek. Lamzin ah na ei ṭheh le, palang kha hlawn aw in ti. Zangfah hmel in na um ṭul ding tin tla in sim. Cross, Bawi Jesuh zuk ṭhi te pakhat in pek ih ca tawite pakhat tla ka zaal sungah in than sak.\nKa nu in feh zang aw in ti. Lamzin pi ka thleng tiang ka nu ka zoh. Ka nu tla a ṭap rero nan, sangka a phit ih innsung ah in luh san. Ka feh lo a ngah nawn lo, ka feh ṭul thlang. Ka thlan rero lai ah,.. Berlin khua sungah Pokpiteng aw pawl ka thei phahphah. Rei lo te ah cui aw pawl an hlo thluh sal. Ka thei zo. Russia pal Berlin khuasung an lut zo timi. Ka nu hrangah ka thin phang zet.\nKa rak tlan ih ka nu sim vekin khuate pakhat ah ka thleng. Ka bang zet. Loothlopa pakhat ih inn ka hmu. Rang inn ah ka lutih, fangcangtel parah ka zauih, ka it that cih.\nKa ṭhang sal tik ahcun, ihkhun pakhat parah ka thleng zo. Ka kiangah, nupinu pakhat a to. An nu pa in, ka thuhla pawl in sut. Ka U le Ka pa cu an thi zo ti thu leh Russia pawl khuasung an lut zo thu, ka nu in tlan in fial thu, ka nu in hi khua ah ziangfah zawnruahnak a neitu in hawl ter thu pawl tla cu ka sim thaim tawk in ka sim.\nAn nupa in an hnenah um dingin an lungkim. An nih tla fapa 3 an nei nan pahnih cu ral ah an thih thu, a tang mi pakhat cu Poland ih a um thu pawl tla in sim ve. Ka parah an ṭha zet. Rawl in pek ih, ti in kholh sak. Cumi hnuah in it ter sal. Ka thinlung sungih sin,’humhim te’n ka um ngah zo tin’ ka nu hnenah ka sim rero.\nMangbangza zet a si, cui ka ton mi pitar le putar te cun an fapa-ah in cohlang. I cawmtu ka nu le ka pa cu an kum upa zo nan, lo an thlo ringring lai. Kei tla ka va bawm ṭheu ve. Anmah cu, Christian an siih, zarhpi ni tinten Biakinn an feh. Kei tla anmah thawn Biakinn ka va feh ve. Ka nu (in cawmtu) in, ‘ka angkii zaal sung ihsin Baptism certificate ka hmu’ in ti. Ka khuarauh a har, ziangtin ti ka theithiam lo.\nKa Nu ngaingai, i hringtu ka nu hi, Biakinn a feh ringring nan, kei cu na nauhak lai in ti’h in hruai dah lo. Keimah thawn kum bangaw mi pawl tla an rak feh rero ko nan, in hruai dah lo. Ka nu ngai cu thla a cam ringring tu pakhat asinan keimah kha thlacam daan tla in zirh dah lo. Kan inn ihsin ka rak suak tikah, baptisma a co zo timi cahnah i rak ken. Ka ruat mi cu… Baptism ka ngah zo timi hi.. thuthup pakhat a si ding.\nCutin kan rak um ih a reihlanah Ralpi II cu a cem. An fapa tla Poland ihsin a rak thlung sal zo. Kan zate kan lungawi nasa. Ka U in Poland ih a hmuhtonnak pawl in sim. Nazi German pawl in Jew pawl an that thu pawl in sim. Nikhat ah ka u in Jew nauhak pate pakhat kha ti a kholh sak. Cu thluhin thihsii thawn thah ding a si. Cui Nauhak pate cun ka u hnenah German ṭong in, ‘Keicu nauhak pakhat ka si. Ziang sualnak ka tuah ih in that tum’ tin in sut tikah, ka mitthli a thlak tin ka u in in sim. Ka U cu a thinnuam lo nasa, amah le mah sual tumpi ka nei tin a phuhrung aw zet.\nKa U ih hmuhtonnak ka ngai tikah Ralpi II ah kan German pawl ih an tuahmi pawl kha ka thin na zet. Ka fih zet. Ka U tla Roman Catholic ah a lut ih, Biakinn pakhat ah sual a sir, thiangfai thei ding, sual ngaidamnak ngah theinak ding hrangah Catholic siangbawi a ṭuan. Kumkhua siangbawi ka ṭuan thlang ding tin in ti.\nKei tla tlawng ka kai sal. Ca ka rak thiam ih kum tin first ka rak ngah. Mi hoha ka peih zet. Mi in mi hoha thiamnak laksawng Pathian in a lo pek ti’n tla in lawm rero. Tlawngta pawlkom fate pakhat ka tuah. Kan tumtah mi cu Zumnak le Miphun bangawk lo mi pawl karlak ah pakhat le pakhat zumawknak le theithiamnak nei sinsin ding ti a si. Nazi ruangah a rak cang mi Ralpi, miphun le miphun karlak huatawknak pawl hlo thluh ding ka rak tumtah.\nOriginal writer.. Lee Chia Tung (Taiwanese)\nKei Cu Kei Ka Si Part II\n2 Responses to Kei Cu Kei Ka Si – Part I


Ramlak Ah PDF Mino Pakhat A Thi – Meifar\nMyanmar rampi zalennak ngah dingin mino ṭhaṭha pawlin an zuam rero lai, ramlak ah an um ih thuneihnak latu ralkap pawl an do.\nRawlei ding thitha khal an nei lo, ruahsur lakah an khuasa ih fikfa, mikeu le cangvat lakah hringnun an hmang rero lai. Mandalay tlangval Ko Aung Myint Myat cu University of Computer Science, Cyber Knight Team ah an hruaitu a si.\nMino cathiam a si ih ralkap cozah a duh lo ruangah meithal kengin a do, doawknak khalah vei tampi a tel zo. Cutin, ramlak ih aum laiah mikeu in an keu tamtuk ruangah malaria (ငှက်ဖျားရောဂါ) in a damlo.\nRamlak ah an thei dandan in an tuamhlawm nan August 20 zinglam nazi 3:40 ah a natnak tuar nawn loin a thi. A ruang khal a innsang pawlin an tuamhlawm thei lo ih siang lo cingten an vuiliam. (Rest In Power Ko Aung Myint Myat)\nTamu Ah Zo Ti Theih Lo Mithi Ruak 2 An Sar


Na Hawl mi Taktak Ziang A Si? - Chinland Today Media\nAugust 14, 2017 10:22 am·0 comments\nTui san ahcun hmun tampi ah:\nTaksa ih tattoo zuk zuai pawl cu midang hnakin khaw hlum an thei cuang. iPhone hmangtu pawl cu an hnipuan ah zalte a um nawn lo. Rolex nazi buntu pawl cu angki ban bil an hmang. Sui haa buntu pawl cu an ttong a tam duh cuang.\nTthitumnak tuah hlan ah nupa nun hmangtu an tam. Nei aw zotu lakah a hranhran ih um an tam lala fawn. Rannung pawl cu minung vekin hnipuan hruhter an si ih, minung pawl cu rannung vekin kan taksa a lang tam deuhdeuh.\nNauhak pawl in pitling pawl ih tuah mi an thiam thluh thlang (18+). Upa pawl an mit a no (ler) sinsin fawn. Nunau an pathai (mipa nun in an nung) ih, mipa an nuthai (nunau nun in an nung). Mi rethei pawl cu zah-umnak duh ah mi neinung vekin an nung. Mi neinung pawl cu an nun himdamnak ding ah rethei vekin an nung lala.\nThupte nupi cun nupi ngai hnakin pasal an duat ih, nupi ngai cun tthen ding phang in thinsau an suah. Mi neinung pawl in “kan tluang lo” ti cing in tlakrawh inn pakhat hnu pakhat an sak. Thlahhlawh ei pawl cu an ngah zat hmang thluh in, an rethei sinsin.\nThawng thum man nazi le ting sawmthum man nazi ih an kawhhmuh mi canbi cu a bangrep ko. Za nga man kuak le ting nga man kuak khal in cancer nat an suahter dan a bang aw thotho. Pii sawmthum vuakvel inn le pii za thum vuakvel inn khal ah, umhar ding ahcun um a har thotho. Zaran tohkham ih totu le business class (tonak mankhung) ih totu khal cangsualnak an ton ahcun inn ah an thleng lo veve ko.\nKan ruat a ttul mi cu:\nThin nomnak hawl tuk ruangah kan thin a har ttheu maw?\nNeihnun duh tuk ruangah kan nun a rethei pang maw?\nSunlawi duh tuk ruangah kan thin a buai pang maw?\nLungawinak hawl hmuh tum ciamconak ruangah kan riah a se ringring pang maw?\nCredit: Ein Pay Lay\niPhone 7 & 7 Plus Ah Ziangvek Thilthar An Tuah


Aung San Suu Kyi Kiangih Um Ringring A Uico Damlo Bese >>> – Meifar\nAung San Suu Kyi Kiangih Um Ringring A Uico Damlo Bese >>>\nKum 76 mi Aung San Suu Kyi cu England ramah pasal nei in fate 2 an nei, cumi hnuah a pasal le a fale pawl fehsan in Myanmar ramsung buainak ah a lut ih kaih a tong. A pasal, a fale, a tule kiangah caan hmang thei loin aum ringring.\nA fapa in uico a present ih a hmin ah Tai Chi Toe tin a phuah. A fapa in ‘Na umhar caan, na fale, na tule pawl kiangih um na cak caan ah himi uite in lo hnem hram seh. Na umhar hnemtu ding, na kiangih um ringringtu dingah” tin laksawng ah a pe.\nAung San Suu Kyi khalin a uico cu a duhdawt zet ih a fehnak kip ah a hruaitel vivo, a uico khal a pi um loin aum thei ve lo. Ralhrang pawl ih an khumnak hmun khalah a uico hi a telve.\nTuiṭum ahcun a uico Tai Chi Toe hi a thi tin thuthang a lengvak ciamco ih mipi in tuarpinak phunphun an langter. Asinan a thuhla an zingzoi vivo tikah cun a thi hrih lo ti an theisuak. A uico cu a damlo bese zet ti an thei ih mipi in dam lohli hram seh’ tin duhsaknak an hlan.\nRalhrang Pawlin Ke Ṭha Lo An Kap That, A Thluak A Pawt


A Dik ti Langter - Chinland Today Media\nJuly 21, 2012 12:31 am·0 comments\nBible Siar Ding: Isaiah 54:11-17\nNanmah ih ai ah Bawipa in a lo do sak ding. Nannih tuah ding zianghman a um lo. Thlangam le thin dai te’n um uh!\n– Suahlannak 14:14\nDik lozet ih mawhthluknak le dokalhnak kan ton caan hnakin nasazet ih lehrulnak in neihtertu thil dang tampi an um lemlo. Kan mawh lo a si ti langter ding le kan diknak pawl kha mi ih in zum theinak dingah khohzet ih dinpinak in dik lozet ih dodalnak cu do theinak kan nei ve a si ti’n kan ruat.\nYahweh Sabaoth cun dokalhtu pawl kan lehrul daan ding lamzin dang in zirh a si. Amah neitu kan si ahcun kanmah hrangah dotu dingah Amah rinsan ding in duhsak ih kan diknak khal Amah ih simsak le langter ding a duh. Pathian in a thukam a pelh dah lo ti cu kan thei ko nain ziangtikah, ziangti’n a kimter ding timi ah kan buaipi thotho. Ziangtikah Pathian in kan diknak a langter ding? Ziangti’n si a tuah ding? In hnaihnoktu pawl in kanmah ih kan tuar vekin an tuarmi parah kan diriamzet pei maw?\nIsrael tlun ih thutthen a si ding thu profet Isaiah in a sim hnu ah Bawipa cu anmah lam ttang a si zia a nemhnget. Sikhalsehla, Yahweh Sabaoth in Amai’ tikcu caan le daan teih a cangvaih ding an hngah sungah le anmah namnehtu pawl mawhphurh an si hlanah mi tampi thihnak an tuar. Cumi cu a ttaza lozet a bang? Asinan Pathian cun an hrangah tthabik in le Amai’ sunlawinak ah A duhnak cu a famkimter ding a si.\nJesuh in tla Amah kan zum le kan ren ruangih dik lozet ih mawhthluk le dodalnak kan ton tikah ziang kan tuah ding timi thu sim ding a nei ve. Luka 21:14-15 sungah kan humhim awknak dingah zianghman thinphan ding a um lo zia in sim. Kan ttul caan ah Amah in a caan te ah kan sim dingmi thu in pe ding, ziangahtile Yahweh Sabaoth cu kan hrangah rintlak le a hngetkhohmi humhimtu Pathian a si.\nRalkap burpi hotu Bawipa, kanmah ai ih Na doneh hlan lo Nangmah rinsan in thin dai te’n hngak thei dingah in bawm hram aw.\nDik lozet ih mawhthluk ka ton tikah ziangti’n ka lehrul pei? Hih lehrulnak hi teh a tthahnem ringring pei maw?


A Hnaṭuan Cu Naute Hmin Sak, Hmin Pakhat Ah $10,000 A Ngah – Meifar\nA Hnaṭuan Cu Naute Hmin Sak, Hmin Pakhat Ah $10,000 A Ngah\nApril 19, 2022 admin Lawrkhawm 0\nNew York khawpi ih um nunau kum 33 mi Taylor A. Humphrey ih hnaṭuan cu naute hmin sak a si. Amah cu nunthuleng cangan thiam hminthang a si, nikum 2021 sungah naute hmin 100 lenglo a phuahsak. Naute hmin a sak tikah a man cu a phunphun in a la, $1,500 ihsin $10,000 man khal aum.\nHmin phuah hi a thiam zet. An dinhmun ih zir le an hnaṭuannak ih zir in naute hmin a phuahsak thiam, mi tam zetin an naute hmin khal an va thlengter sal ṭheu. Nupa tuakkhat khal Parker khawpi ah an rak hnamaw hmaisabik.\nCuruangah an fapa ih hmin ah Parks tin a phuahsak. A hmin phuahmi ṭhenkhat cu Balthazar, Jitney, Astoria, Fayette, Ansel, Brave, Florian, Roscoe, Barabas, Stavros, Stellan le Ellis pawl a si. Online mipi pawlin naute hmin sak ih eihawl ti cu an zum lo tuk ih thu an sut ṭheu.\nTaylor in, “Na zum le zum lo cu nan thu si ko, naute hmin phuah ka thiamnak cu Pathian thlasuah a si. Naute hmin sak cu ka full-time hnaṭuan a si” a ti. Tu’ahcun ‘What’s in a Baby Name’ timi company a din.\nMinung Sa’ei Tikulh An Timi\nA Fapa An That Hnu Thla 7 Ah An Kap That Ve


Ralhrang Pawlin Chin Mino Pakhat An Kai – Meifar\nRalhrang Pawlin Chin Mino Pakhat An Kai\nJune 1, 2022 ah ralhrang pawlin Chin mino pakhat an kai thu ralhrang thuthang sungah an tarlang. Chin State, Hakha check-gate ah Hakha ihsin Yangon feh ding Hakha Man motor cu ralhrang pawlin an check-up.\nCutawk ah Hakha, bazar thar vengsung ih um Salai Ngun Sui Thang (ငွန်အွေးထန်) cu a phone sungih zuk ruangah an kai. Ralhrang pawlin “Bag a pai ih Lai meithal a ken lai zuk aum” an ti.\nThudang: Tlawnginn Sungah A Fale (2) An Um, Va Runsuah A Tum Ih Palik Pawlin An Siang Lo, An Kai. A Talsuak Ih Tlawnginn Phardawl Ihsin A Dawp Lut Hnuah >>>\nHlanlai thufim “Hmunkip ah Pathian aum thei lo ruangah a aiawh ah hringtu nu pawl a ret” an ti. May 24, 2022 zing ah US, Texas khawpi ah thimkhawzing a tlung. Mino kum 18 mi in tlawngta nauhak pawl a kap ciamco ih nauhak 19 le zirhtu 2 an thi. Tualthattu cu palik pawlin a hmun ah an kap that.\nInnsang nu Angeli Rose in a fale tlawnginn sungah misual a lut ti thuthang a theih veten tlawnginn lamah a tlan hngal. An inn ihsin tlawnginn cu miles 40 in a hla, himi tlawnginn ah a fale (2) tlawng an kai. Phun (2) le phun (3) an si. Tlawnginn ava thlen tikah cun ralkap le palik pawlin zohman lut an rak siang lo, meithal thawn an kil thepthep.\nTlawnginn sungih lut misual khal an kap that hrih lo, nazi 1:00 lenglo tlawnginn sungah a cangvai. Angeli Rose cu a fale (2) runsuak dingin tlawnginn sungih a lut tum ruangah palik pawlin an kai ih a kut an hrenbet. Palik pawlin an zingzoinak hmunram sungih a lut tum ruangah ramri pahbal tin an kai.\nAngeli Rose in, “Palik pawl cu zianghman an tuah lo. Tlawnginn phardawl kiangah an ding ringring men, cangvaihnak zianghman an nei lo” a ti. Angeli Rose in a hmeltheih palik pakhat a hmu ih a kut cu phelhsak dingin a ngen hnuah a hmeltheih palik in a phelhsak. Cutin, a tlan thutthi ih tlawnginn phardawl ihsin tlawnginn sungah a dawp lut. A fale pahnih cu himdamten a runsuak thei.\nAngeli Rose in, “Keimah lawng ka si lo, nulepa tam zet khal tlawnginn sungih lut an tum ruangah palik pawlin an kai. Pacang pakhat khal a fanu runsuak dingin ava lut tum ih palik pawlin mitthli tlaknak in an kap, an kaibet” a ti. Vanduai thlak zetin pacang an kaihmi ih fanu cu mithi lakah a telve. Palik pawl an cangvaih lohli lo ruangah tualsung mipi pawlin an dem zet.\nMalaysia Inn Neitu Pakhat In Kawlram Mi Cu Innluah A Siang Lo, Duhduhnak Ah Kuva Tii An Phui Ṭheu A Ti\nRalhrang Pawlin Mindat Raltlan Hnenah Bawmnak An Va Pe


Philippines President In Covid-19 Sii Dawt Lo Pawl Cu ‘Thawng Ka Lo Thlak Ding’ A Ti – Meifar\nLeitlun ram dangdang ah Covid-19 khamsii an dawt aw rero lai, ṭhenkhat cu harhdamnak ṭha lo ruangah le thil dangdang ruangah Covid-19 siivai dawtawk an duh lo.\nCovid-19 in Asian ramsung ah Philippines ram hi a nuai nasabik ih, positive 1.3 million lenglo an um zo. Cun 23,000 lenglo an thi. Curuangah an cozah in tuikum sungah minung 70 million hrawng hnenah Covid-19 khamsii dawt man a tum.\nJune 20, 2021 tiangah an ramsung mipum 110 million lakah 2.1 million lawngin Covid-19 khamsii an dawtaw lai. Curuangah an ram president Rodrigo Duterte in “Covid-19 sii nan dawt ding maw, thawngtlak nan hril sawn ding” tin mipi pawl a hringhro.\nAsinan, an ram harhdamnak zungin mipi duhhrilnak in sii cu kan dawt vivo ding tin media hnenah an sim thei. President Rodrigo Duterte hi ṭong thutthi a hmang ṭheu a si ding, kan dung khalah China ram arak hringhro zo ih nan duh len in kap uh a ti. Asinan, cumi hnu reilote ah a capoh ṭongkam a si thu a relsal.


Aung San Suu Kyi In “Sualnak Ka Nei Lo” Tin Court Hmaiah A Rel – Meifar\nAung San Suu Kyi In “Sualnak Ka Nei Lo” Tin Court Hmaiah A Rel\nSeptember 28, 2021 sun ah Myanmar ram thurawn petu Aung San Suu Kyi, President U Win Myint le Dr. U Myo Aung pawl ih thubuai cu Nay Pyi Taw court ah an rel. An thubuai orh mi rampi daihnak siatsuahtu timi pukmah 505 cu an relsak.\nLawyer Daw Min Min Soe in “Tuisun ah pukmah 505 thubuai an orhmi cu an pathum in thusutnak an nei, lawyer in himi nan thubuai orh mi ah nan sual maw?” tin a sut ih an pathum in “Kan sual lo” tin an let.\nLawyer in “Ziangruangah nan sual lo?” tin a sutsal ih an pathum in “Himi thubuai pawl hi kan tuah lo ruangah kan sual lo an ti” tin media hnenah a sim thei. Himi an thubuai 505 cu hmaizarh October 5 ah an relsal ding, tuizarh sungah ni 4 sung cu court ih feh dingin ko an si.\nTlawngkai nithum sun tilo, zung kai ni 4 sung cu court ih an feh ringring a ṭul ruangah an lawyer in hmaizarh sung cu cawl hahdam dingin a dilsak nan an cohlang lo. Ni 4 sung rori zung ih an feh a ṭul ruangah Aung San Suu Kyi ih harhdamnak a siatsuah pang ding ti an phang.\nLawyer Daw Min Min Soe in “Tui zarh sungah ni 4 sung cu court ih an feh a ṭul ruangah Aung San Suu Kyi ih harhdamnak a seherh um ruangah hmaizarh sung cu zung kai lo ding, cawl hahdam dingin ka dilsak nan thuṭhentu lawyer in a cohlang lo. Aung San Suu Kyi khalin a sinpi dandan in tuah ko seh a ti, tu hrih ahcun Aung San Suu Kyi ih harhdamnak cu a ṭha zet” a ti.\nAung La Nsang In “Taikhap 2 Ka Ngahsal Hnu Lawngah Ka Khabeh Hmul Pawl Ka Tifai Ding”\n“Pasal Neih Ka Cu Zo, Pasal Ka Hawl” Tin Capi A Keng


Fala fel ih an Tlangval DDnak an sim dan - Chinland Today Media\nSeptember 3, 2009 7:04 am·4 comments\nMitin in Duhdawtnak kan nei cio. Mi aa khal in a nei ih, mi fim bik khal in a nei, Siangpahrang khal in a nei ih Sal pawl khal in an nei. Mi farah, milian a um lo, zo cio khal ih neih thluh mi a si.\nMi tthen cun duhdawtnak cu Tlangval le Fala pawl hrang lawngah siin kan ruat ttheu sinan mi tin hrang a si. Pitar le putar hrang khalah a siih nauhak hrang khalah a si. Kan lan tir dan lawngte a bang aw cio lo.. Fala fel ih an Tlangval hnen ih an duhdawtnak an lan tir dan famkim lo zet in runlo hlawm ve sehla.\nA lo zoh tikah nangmah thusuh duh mi nei vekin a um ding. Na zoh rei deuh le a mit a la ding. A rak lo zoh thup rero ahcun a lo hua lemlo ding ti cu na theihcia a tul. Cun fala thenkhat cu tlangval hailo lawlaw le zoh duhlo lawlaw bangin an um nan a thupten an mitmei in, mi an rak zoh thup theu sawn a si. Cu cu nunau ih an mizia mipa an zoh thlithlai nak ih an thuthup pakhat a si ve.\nNa biak tikah ningzak nawn vek in a um ding. A mit in a lo zoh rei ngamlo ding. Na suhmi thu lawng a lo sang ding. Tahthimnak ah “Na dam maw”“Aw, ka dam” ti hrawng vialin a lo sawn ding. Zah tlakah a lo ruatih a upatmi tlangval na si ti na theihawk a tul ve. A nunau sinak ih zahumnak na humhim pi thiamding khal na ttuan vo a si.\nNan hmu aw theu ding, nan be aw phahphah thlang ding. Asinan a lo zahnak le a lo upatnak cu a thlah lo ding. A kelten a thinlung sungah a um ding. Thu tampi lo sim tla a duh zet theu men ding nan tlangval pakhat na siih fala pakha dinhmun in a lo biak theu ding ti thei aw. Thu hla a lo sim thei nak dingah nangmah khal a hnenah thinlung phum zet in thudik mi sim aw. A lo zahnak le a lo upatnak a sang sinsin ding.\nThuphan na sim mi a theih ahcun a lo zum ttheunak a hlo dingti hngilh hlah. Na duhlo mi a ceiawk dan le a tongfang hman mi pawl neem te le a ning zak lo dingin sim aw.. Na theih lo sungah rak tthin a zuam dingih nan tonawk sal tikah a danglamnak thei tumaw, a ceiawk dan in si maw, a ttongkam in a danglam mi a um ding.\nFala fel mizia tlangpi cu ningzak an nei ih ningzak hmang mi an sinan ningzak lo vek ih um hram an tum ttheu. An duhmi po lo zet in an rel dah lo, dimte le aw neem te an rel ttheu.. a tlangval pa an duh vek in a tlangval pa ih inn sang pawlkhal theih kim ih kawmawk nuam an ti ttheu.\nFala pakhat, duhdawtnak thu na sim ngam hrihlo mi, na duhdawt zet le a mah khal ih a mithmai a lo pek mi nu ih a lo biak dan na theihthiam ding a thupi zet. Ziangah tile caan awl nan neih caanah thuhla lo sim thok danding a harsat men thei. Lam nan len tlang caan khalah a duhzawng theihthiam in a duh mi relpi in a phurnak rel pi aw.\nLam nanlen ah si maw nan mah te ih nan titi caan awh si maw nitin ih na thil tuah kel mi a thei ko na ih.. Tulai ziang na tuah theu?, a lo ti ah cun, Mirang tong kan sang ding ih “A lo care zo” tampi a lo ruat ve ttheu tinak a si. Na tuahmi a thei duh ih, fala dang na nei maw timi tiang khal lo suh a duh nan a lo sut ngamlo tinak a si. Tlangval pawl ih theihtulmi pakhat leh cu fala pawl ih rinhlel dingih tong cin lo ding hi a si.\nKan inn ah ra lengaw a lo ti ahcun sim duhmi tampi a lo nei tinak a si. A lo huat lo zia a lang ternak hmaisabik tongkam a si ti khal in kan ti thei ding. ‘Asinan, na buaituk ih hmaisong na um tuk ih lo sawm ngam tuk na si lo’ ti vek maw a aw kam seh dan ih zir in a thinlung sungah na cam zetzo ih a lo upatnak kha a langter ih na kiang ih um nuam a ti theinak dingin na thinung pek thiam tum aw. Cucu nunau ih an duhdawtnak an tilangnak pakhat khal cu a si ve.\nA Email ID, a phone nambat, Adress, pakhat khat si maw, asilole thil pakhat khat thawn a lo duhdawtzia a langter ding. Tahthiamnak ah, “in phone hmen” tivek in, Email ka check ve theu tivek in, kan inn na thei ko maw tivek in a lo ti ding. Na thei lo mi ah aw ka thei ti hlah, na thei lo mi cu sut awla, a lo sim mi hngilh nawn lo. A lo rinsannak ding hmai hruai tu le a duhdawtnak le a lo ngainak a lang ternak ding hmunkhat a si.\nMi zan cu ka lo ngaituk? a lo ti ah cun a thinlungah na cam tuk tinak a si lo hman ah a lo duhdawt nak ruangah danglam zet in a lo sim a si. Cucu nunau fel mizia a si vek in fiang zet ih a nunau nunmawi zahthiam zet ih a lo sim ti theithiam pi aw.\nA lo duhnak na theithiam theinak dingah, a lo suh dah lo mi… a lo suh tikah, a thinlung ih um theihthiam pi lohli tum aw..caan ttha na neih mi tlansan tum lo in, a lo rinsan lai le a thinlung ih na um lai caan na hril thiam ding a thupi. Nunau pawl in an duhdawt zetmi hnen hmanah an thinlung an pholang lohli dah lo.\nA mit le a aw kam na thinlung zaten ngai aw, a lo dudawtzia na theithiam ding. Mi lakih nan mit a tawnawk phahphah ahcun a thinlungah na um lo khal le, na mizia, na um daan theih fiang a duh tinak a si.\nDuhdawtnak cu thilsual a si lo. Fala pakhat in tlangval pakhat hnen ih a duhdawtnak a langter daan hi theihthiam cawk ding cu a si lo. Ka lo duh ti sawnlo in a tongkam, a mitmeng, a sinfen, an um tu ziaza in an lang ter sawn ttheu a si.\non September 7, 2009 at 2:59 am\nna thu ngam mi chu a tha nasa………a si nan zang fah ten, mipa lam thu in ngan sak thei ke maw……nu nau pawl theih tul deuh mi……na bawm nak kan tul a si hi……na farnu hi\non July 15, 2011 at 4:33 pm\nHi mi ka siar ttheh cun ka thei fiang duh tu ziangtluk ka nei tam tihi ka thei ngah i, lungawi tuk..\nHrin Nei Piang says:\non July 15, 2011 at 4:36 pm\nSalai le Mai ih siar tengteng dingmi thil asi.\nA siar lo kan um pang maw…\nSiar uh nan fim ding.\nCT pawl nan thiam tuk.\non May 6, 2012 at 2:56 am\nHmm….,E…hem….,CT pawl nan fair lo deuh si,Salai hrangah lawng ah nan ngan,Mai pawl hrang ah cun Tlangval ih duh nawn lo ih an um tu dan lawng in ngan sak,pakhat te ka run lo request duh,” Ka tlangval in in duh ngaingai maw,duh ngaingai lo,timi ziangtin ka theithiam ding,ziang vek si an action?”””…..CT pawl nan ti t’ha nasa,siar a nuam in a man hla khop mei,…lungawi


Surbungtlang Vanzam Ṭumnak Hmun Tharthawh Sal - Chinland Today Media\nJanuary 31, 2014 5:53 am·0 comments\nSurbung Vanzam ṭumnak vehvai lai\nChin ramkulh ih vanzam ṭumnak ding hrang hmunram halhnak cu January 30, 2014 ah ṭuanvo neitu rampi director U Kyaw Soe le Engineer dangdang pawl in an zoh ih Falam Khua nu/pa pawl le zunglam ih ṭuanvo neitu pawl khal an tel ve tiin thu kan dawng.\nVanzam ṭumnak hi February thla ah zohfelsal a si ding ti khal in thutheihnak cun a tarlang.\nSurbungtlang vanzam ṭumnak hrang ih tharthawhnak hi 24.10.2012 ah Pyithawngsuh level ih thlah mi Myanmar air line ih Expert Engineering U Thant Zaw Moe ih hohatnak in palai ( 7 ) pawl in Falam vanzam ṭumtheinak ding vehvai (Survey) tuahnak annei.\nSurbung tla hi British raldo vanzam pawl rak ṭumnak ah leitlun raldo pi pahnihnak laiah an rak hmannak hmun a si. Tipi ihsin a Sanlam 6352 ihsang a siih vanzam a zuan suah theinak ding hrang ih a tlannak ding lam rawn feet 400 lenglo tiang a kau thei mi a si.


Google Lamzin Zohnak Ni 35 Sungah Hlawn Ding In Fial - Chinland Today Media\nGoogle Lamzin Zohnak Ni 35 Sungah Hlawn Ding In Fial\nJune 23, 2013 7:16 am·0 comments\nGoogle pawlih an ca khawlmi le zuk ṭhenkhat mimal thuhla um mipawl cu ni 35 sungih hlawn thluh dingin an fial. UK Information Commissioner’s Office pawl hin hremnak daan an pek ding thu cu an tarlang lo.\nHi data pawl hi 2007 ih lampi zoh awlnak ding hrang le misual hminsinnak hrangih an zuk an zuk mi pawl le thuhla an khawl miih an rak khawl ngah pang mi a si tiin thuneitu upapawl cun an sim. 2010 ah hlon thluh dingih an rakfial mi thu ah an hlon thluh zo thu an rak than nan, nikum ih wi-fi ihsi data dang an hawlnak ah Google in mimal thuhla pawl a rak ret tiin an hmuh salnak a si.\nHi mimal thuhla hi ram 30 pawl ah an hmu ih mimal email an kuat awk mi, thupi tlangkhat lawng, a zate ngan mi, harhdamnak hminsin, online ihsi midang biaknak, lawngfangkheh zuknung ziang tluk zoh tam ti pawl a si.\nIndia Ram Ih Train Station Pawl Ah WiFi Pe Dingin Google In Tawlrel\nGoogle Cun Leitlun Huap Ah Wi-Fi Alak In Pek Tum\nJolla Phone Thar A Suak Ta!


2012 Kum Sulhnu Pawl Thlirsalnak - Chinland Today Media\n2012 Kum Sulhnu Pawl Thlirsalnak\nJanuary 7, 2013 3:29 pm·0 comments\n2012 kumpi tla kan vuiliam cuarco thei. America rampi tla, midum-pa Barack Obama rorelnak kut hnuai ah a thar te’n an lut muarmo sal. Kan pi Queen Elizabeth II khal, a kum 60 suahcam sunglawizet in February 6th ah a rak lawm thei. Hlimhlainaklam ah leitlun santhuanthu ngan dingah Gangnam Style timi tla a rak suak.\nMilian, hlasakthiam le hruaitu thar tamzet kum khat sungah an suak. Cuilakah, Linghnin le vansiatnak a phunphun khal a rak thleng ko. Mitampi helkam ih tuahtu December 21, khalah can a cem leh lo ruangah tutiang kan himdam cu a si.\nAsinan, riahsiatnaklam zawngin 2012 kan thlirsal asile, The Darkest Night suah zan khalah mi tamzet kahawk thahnak a thleng. December 14, 2012 lala khalah Newtown, Connecticut ih tlawng pakhat Sandy Hook Elementary School ah Adam Lanza, 20, cun an principal, a hringtu nu le psychologist pawl siarin mi 27 a kap that ti kan thei.\nCuilakah thil danglamzet mi pakhat cu, lungruhzet kan rampi Burma, misual le mifim lak khalih dungtolh dah maimai lo cu, a thinlung thlengin zalennak lamzin a zawh hrethro mi tla kan hmu thei thlang.\nCule, 12 December ahkhan CNF pawl cu ramsung ah lut in Burma acozah thawn remdaihnak hrang an tawngaw ti kan thei. Remdaihnak ngaingai kan suahpi thei ding maw, siatnak sinsin kan thleng sawn pei maw asilole ziangvekin CNF ke a kar vivo ding timi kan thlir cuahco a si.\nChinram Vanzam Ṭumnak Falam Ah Tuah Ding ti tikah Chin mipi hrang thuthang ṭha siloin rilrawng ih theidum pakhat cuhawk bangin, ṭong dangin kan sim asile mah le mah sungah hmuhawkthiamlonak zik tiang a um phah a si. Asinan, a cotu ding diktak cun co dingah ruat hrih phawt sehla. 2012 sungah Chin media lam zawng khalin hmasawnnak tamzet a um rualrualin tlang ṭong ah buainak malte a um thu mikip theih a si.\nChin Tlang Ṭong Thu Ah Pu No Than Kap In President Cakuat timi thuthang Chinland Today in a ngan tikah kan Chin leitlun cu a hninter a si. Lungrualte in ṭong pakhat hman hnakin cuhaw celcel ih buai le miphun ṭhekdarkawknak tiang hman kan nuam a si. Dr. Hre Kio khal cun Concerns on Chin Language – Dr. Hre Kio tiin a ngan hngehnge.\nLiam cia cu taan in, tui kum thar ihsin kan hmailak daan ding a thupi a si.\nThein Sein Le Suu Kyi US Fehtum Ziang A Bang Pei?\nCNF/A Hotupawl Mi Pakhat Cio Ka Hmuh Dan